text:
Willemstad - Dia 14 di sèptèmber sr. Franklin Sluis, direktor di Bureau Telecommunicatie en Post (BTP) i sr. Albert Martis, direktor di Servisio Meteorológiko (Meteo) a firma un akuerdo di donashon.
E donashon ta trata di un ekipo spesial pa midi i registrá radiashon di solo outomátikamente. E firmamentu a tuma lugá den presensia di Minister di Tráfiko, Transporte i Planifikashon Urbano, sra. Zita Jesus-Leito.
Den kuadro di e tareanan komo reguladó di energia, BTP a atkerí un aparato pa registrá radiashon di solo pa asina aportá na e maneho di energia alternativo. E ekipo menshoná ta konsistí di diferente parti ku huntu ta duna e resultado di kuantu ora solo ta kima i kon fuerte e ta kima. Outomátikamente e ekipo mes ta registrá e resultado den sifra di moda ku Meteo por prosesá e datonan aki i pone esakinan disponibel na públiko general.
Aktualmente Meteo ta usa un pyranometer pa hasi e midimentu di solo. Esaki ta un bola di glas ku ta kima un papel speshal pa registrá e kantidat di ora ku solo ta kima riba un dia. Anochi ta kambia e papel aki. Despues un eksperto ta analis’é i hinké den e sistema di base di dato di klima. E departamentu di Klimatologia na su turno ta usa e dato pa duna informashon na komunidat.
Meteo ta den un proseso di outomatisashon i e sistema aki ta fet bon den dj’e. Tambe e donashon aki ta kai den un bon tera ya komo e ta evitá Meteo di hasi un invershon pa un ekipo asin’aki. Uso di e ekipo aki ta hisa e kalidat di servisio ku Meteo ta duna i alabes ta hasi e trabou muchu mas efisiente. E artefaktonan pa midi solo ku ya Meteo ta disponé di dje, ta keda funshoná banda di e ekipo aki pa un bon tempu mas.
Komo parti di e akuerdo aki BTP lo risibí tur dato i informashon ku Meteo ta bai produsí pa asina kontribuí na e tarea di supervishon. Na mes momentu e akuerdo ta fortalese e koperashon entre e dos entidatnan. Minister Zita Jesus-Leito ta aploudí e akuerdo aki pasobra no unikamente e ta baha gastu pero e ta hiba tambe na miho resultado den dunamentu di servisio.


c: text/html

text:
KRALENDIJK - Riba djaweps 7 di yüni a drenta keho di ladronisia for di un outo ku tabata stashoná nan e sitio di sambuyá ‘Oil Slick Leap’.
For di aki, entre 12 or i 12.25 or di mèrdia, deskonosínan a bai ku entre otro un reguladó pa sambuyá, un kòmpiuter di sambuyá di marka Suunto, un bisti pa sambuyá di marka Seac, un brel pa sambuyá di marka Tusa, un tas di sambuyá ku e logo di ‘Buddy Dive’ riba dje, un tanki di sambuyá di aluminio ku un steker kòrá riba dje i un vèst pa sambuyá.
Riba djabièrnè 8 di yüni a detené un hòmber di inisialnan P.W.B., di 49 aña, en konekshon ku maltrato.
Riba djasabra 9 di yüni, a detené un hòmber di inisialnan J.J.L.J., di 29 aña, en konekshon ku menasa, un hòmber di inisialnan A.H.A.S., di 32 aña, en konekshon ku maltrato ku un arma i un hòmber di inisialnan J.I.W., di 32 aña, tambe en konekshon ku maltrato ku un arma.
Riba e mesun dia, alrededor di 2 or di mèrdia, un aksidente entre dos outo a tuma lugá riba e kaya ku ta kondusí pa Sabadeco. Un outo ku tabata bayendo den direkshon di Sabadeco a lora diripiente riba kaminda dor di kua ela resultá un pida riba e banda di kaminda kontrali. Un outo ku tabata biniendo for di Sabadeco, despues di a wanta brek tòg a bai dal den outo ku tabata birando. Personal di ambulans a saminá e shofùr di e outo ku a dal den e otro, na e sitio mes i e no mester a bai hospital.
Den oranan di anochi di e mesun dia, alrededor di 8 or, un aksidente entre un skuter i un outo a tuma lugá riba Kaya Pos di Amor. E outo tabata bayendo den direkshon nort i e skuter, sin lus, tabata biniendo for di direkshon nort. Pa motibunan deskonosí e skuter a kore bin dal na e parti dilanti di e outo. Shofùr di e skuter a haña but paso e no por a mustra un reibeweis ni papelnan di seguro bálido.
Den oranan di anochi di e mesun dia a drenta keho di kiebro den un kas situá na Amboina. Entre 8 or i 10 or di anochi, deskonosínan a drenta e kas dor di un bentana parti patras di e kas. A bai ku entre otro 2 renchi di orea di oro, 1 armbant di oro, 3 par di renchi orea di oro fantasia i 3 armbant di oro fantasia.
Riba djadumingu 10 di yüni, pa mas o ménos 4.30 or di mardugá, a detené un hòmber di inisialnan R.J.B., di 29 aña, riba Kaya E.E. Emerenciana en konekshon ku ladronisia di un vehíkulo, ku violensia. Djis despues a detené un otro hòmber di inisialnan J.A.J.P., di 30 aña, en konekshon ku ladronisia ku violensia i komplisidat.
Riba e mesun dia a detené un hòmber di inisialnan Q.M., di 22 aña, en konekshon ku intento di asesinato.
Den oranan di anochi di e mesun dia, alrededor di 7 or, sentral di polis a risibí notifikashon di kandela den un kunuku situá den besindario di Flor di Cuba. Brantwer a bin na e sitio i a paga e kandela. Kousa di e kandela no ta konosí.
Mas lat den oranan di anochi, pa mas o ménos 10.45 or, a drenta notifikashon di kandela den un kompleho di apartamentu situá na Kaya Inglatera. For di un apartamentu abou huma tabata sali. Brantwer a bin na e sitio i a paga e kandela. A resultá ku un fèn a kue ‘kortsluiting’ i a pega na kandela. No tabatin niun hende den e kas.
Riba djaluna 11 di yüni pa mas o ménos 5 or di mardugá sentral di polis a risibí notifikashon di kandela den un edifisio di kantor situá na Bulevar Julio A. Abraham. Na yegada patruya a konstatá ku huma tabata sali for di un kantor. Brantwer a bin na e sitio I a paga e kandela. Kousa di e kandela no ta konosí. No tabatin niun herido.

robotstxt: allowed

filter: keep


text:
BOSTON – Awor e debate ta sigui mescos tempo di Alex Rodriguez/Derek Jeter/Miguel Tejada/Nomar Garciaparra y tur e shortstop jong den fin di...
BOSTON – Den su carera profesional hopi jong, e critica semper tawata “si pero ja…” Y mayoria biaha e tawata algo asina...
SUR KOREA – Dia 10 di Maart 2016 lo keda un fecha historico pa e deporte di Taekwondo na Aruba. Monica Pimentel...
ORANJESTAD – Redemption Fighting Championship den su di dos edicion tawata un exito rotundo, fanaticonan di MMA a bin engrandi pa presencia...
ORANJESTAD – Diabierna anochi Aruba Entertainment Center tawata e escenario principal pa e deporte di MMA. Redemption Fighting Championship den su di...
BARBADOS – Siman pasa Federacion di Ajedrez Aruba (FAA) a manda 4 hungador pa participa n’e Sub Zonal 2.3.5 (ambos Absoluto y Femenino)...
ORANJESTAD – Despues di e evento di MMA ayeranochi conocido Judoka di Aruba Fiderd Vis a wordo tira pa arma di candela....
ORANJESTAD – Aruba Entertainment Center un biaha mas lo ta escenario principal pa Mixed Martial Arts di caliber na Aruba. Redemption Fighting...
ORANJESTAD – General Manager di RIU Antillas Sr. Juan Blanco a presenta pa asina duna bon bini na e fighter nan di...
ORANJESTAD – Den baseball Senior division e ekipo di Stars Organization ta titula Campeon despues di a gana e ekipo di Kiwanis...
Spartacus MMA Amateur 2018
Minister Besaril a bishita hoben Arubiano Ethan Tromp na FC Twente
Campeonato Femenino Major Sudamericana na Aruba
Un sonjo a bira realidad pa Denzel Dumfries
Xander Bogaerts y Red Sox rumbo ALCS
Chiara Petrocchi y Monica Pimentel rumbo Las Vegas
Randolph Oduber ta join Aguilas del Zulia
Rebecca y Christiaan Jansen cu tremendo actuacion
Hemradj Mulai Ganador na Pittsburgh, USA
Eugene Kingsale a duna clinica na Japon
JLWS: Walkoff BJ Rincones Aruba ta gana Mexico 3-2
Denzel Dumfries cu un debut soña
Apertura di e Junior League World Series, Taylor Michigan
Joshua y Silviene cu Medaya di Brons na Bermuda
RBC ta sigui sostene Aruba Little League pa 2018
Aruba Basketball Bond ta anuncia schedule di Playoff
Showcase Navegantes del Magallanes Aruba July 20 y 21


text:
ORANJESTAD (AAN): Fundacion Go Cultura a anuncia nan proximo evento cual ta un conferencia den luna di November proximo. Asina Edjean Semeleer, presidente di e organizacion a duna di conoce.
El a agrega cu Go Cultura ta existi pa mas cu un aña y a wordo lanta pa yuda stimula e sector creativo y cultural den e sentido amplio di e palabra. Nan ta convenci cu arte y cultura por tin un impacto positivo riba e desaroyo social di nos pais.
Semeleer a agrega cu tambe nan ta convenci cu pais di Aruba tin cu tuma e accionnan necesario pa stimula y activa un economia creativo, cu ta algo cu ta existi pa varios aña caba na hopi otro pais, pero cu pa Aruba kizas ta algo nobo.
Edjean Semeleer a anuncia cu dia 16 di November lo tin un conferencia den Marriott Hotel su Ballroom cu lo wordo yama “Linking Orange” unda lo trece tur e actornan hunto cu ta den e ambito cultural y creativo pa asina por comparti conocimento, wordo inspira y empodera.
E color oranje ta relaciona cu e civilizacionnan den historia di e humanidad, asocia cu cultura, creatividad y identidad. Y den economia creativo ta wordo yama como economia oranjo, Semeleer a indica.
El a anuncia tambe e oradornan cu lo ta Zetsia Ponson, secretario general pa Aruba di UNESCO, Anky Vrolijk, directora di Fundacion Museo Arubano, Renwick Heronimo, curator di Fundacion Museo Arubano, Isha Tapias-Kock, product specialist & developer di Aruba Tourism Authority, Gerald Kock, policy advisor pa Departamento di Asuntonan Economico, Thaïs Franken recien graduado como Bachelor of Arts na Universidad di Aruba y Edward Erasmus, educador y consultant.
Aparte di e oradornan local, tambe a anuncia Emerita Emerencia cu lo ta e moderadora durante e conferencia aki.
Esnan cu ta interesa pa participa den e conferencia interesante aki den sector creativo, cultural, sector comercial, priva, trahando den maneho di cultura, asuntonan social y educacion por cuminza registra.
E conferencia lo cuminza 8’or di mainta y lo caba 1’or di atardi. Pa mas informacion por bishita nan website www.gocultura.org of nan facebook page Go Cultura Foundation.


text:
Curaçao Culture, Cuisine & Heritage Experience
...Kuminsando djadumingu awor 11 di sèptèmber...
Willemstad – 9 di sèptèmber 2016 – Ta sigur ku hopi ta esnan ku ta kòrda e evento Curaçao Culture, Cuisine & Heritage Experience (CCCHE). Tabata na 2005 ku Ofisina di Turismo di Kòrsou (CTB) huntu ku sektor privá a lansa e proyekto CCCHE komo un evento ku mester a trese komunidat i turista huntu. E idea di krea un evento na unda habitante i bishitante ta topa otro a keda masha bon risibí. Tur aña e evento tabata bin bèk pa un par di luna; e último a keda organisá na 2009. E aña aki, despues di 7 aña CTB ta duna e evento un vibrashon nobo i ta reintrodusié pa henter nos komunidat i tur ku ta bishitá Kòrsou disfrutá.
E evento di Curaçao Culture, Cuisine & Heritage Experience ta forma parti di e plan maestro. Durante di 4 luna konsekutivo lo organisá e CCCHE kada 2 siman. E evento lo konta ku partisipashon di empresanan lokal, gruponan folklóriko i kultural, tambe lo tin presentashon di nos gruponan di karnaval i miéntras ku e bishitante ta eksperensiá e dushi ambiente por disfrutá di Kòrsou su kushina ‘krioyo’. Meta di Curaçao Culture, Cuisine & Heritage Experience ta pa e bishitante eksplorá e diversidat remarkabel di Kòrsou su historia, nos herensia kultural i purba nos kushina lokal. Esakinan ta ingredientenan masha importante di nos produkto turístiko.
Ademas di sirbi komo un evento turístiko, CCCHE ta un plataforma ideal pa stimulá empresarionan chikí pa introdusí nan produkto turístiko, manera suvenir, pintura i otro obranan di man kreá dor di artesanonan lokal. CTB ta sigur ku djadumingu awor dia 11 di sèptèmber Plasa Brion na Otrobanda lo ta e sentro di enkuentro pa nos komunidat i e turista.
CTB i CHATA ta invitá komunidat di Kòrsou pa nota tambe e sobra fechanan kualnan ta: 25 di sèptèmber, 2 i 29 di òktober, 12 i 27 di novèmber, 4 i 11 di desèmber i partisipá na Curaçao Culture, Cuisine & Heritage Experience. E promé edishon den su konsepto nobo lo ta djadumingu awor; nos ta topa den Otrobanda!


text:
Cuerpo Policial Aruba ta conociendo diferente cambio, recientemente a tuma lugar traspaso di mando policial. Desde Maart trabou nan ta andando pa un aire fresco den KPA. Cu Sr. Hoo como korpschef di Cuerpo Policial Aruba ela apunta Sr. Silvio de Mey como Chief of Staff.
Silvio de Mey ta inspector primera klase di Cuerpo Policial Aruba. Su ultimo funcion tabata Waarnemend Districtschef na districto di Santa Cruz. Awor Sr.de Mey ta Chief of Staff di KPA.
Sr. de Mey ta un persona cu conoce nos Cuerpo Policial di paden bay pafo. Dedicacion y pasion tabata ancra den su persona. Cu un amplio conocemente den Husticia y diferente diploma manera: Propedeuse bul in rechtsgeleerdheid, Doctoraal bul in rechtsgeleerdheid (Titel mr. in de rechten), Meesterproef hulpofficier van justitie ,Training Personal Leadership y Workshop Integrity. Sr. de Mey ta cla pa un reto nobo den e organisacion policial.
Sr. de Mey semper a sigui cu su estudio. Na aña 2009 pa 2012 Sr. de Mey a dedica 3 aña na Politie Academie Nederland. Ela ricibi su diploma di Executive Master of Tactical Policing major in General Leadership. Sr de Mey y Sr. Hoo ta e unico personanan na Aruba cu tin e titulo aki. Un titulo cu tin amplio conocemento den e tereno di Husticia pero tambe den e organisacion policial. Cu e combinacion aki nos comunidad y tambe miembronan policial y administrativo di nos cuerpo policial lo mira cambionan positivo pa nos organisacion.
E retonan ta hopi pero cu un vision firme y un plan di maneho. Sr. de Mey ta cla pa fungi como Chief of Staff di Cuerpo Policial Aruba. 600 homber y muhernan balente di nos organisacion lo mira cambionan sosode pa un miho Cuerpo Policial tanto profesional y integro.


text:
Barku krusero MS Koningsdam a bishitá Kòrsou pa promé biaha
...Parti di e famia di Holland America Line...
WILLEMSTAD– 11 desèmber 2016 – Djasabra 10 di desèmber último, e barku krusero MSKoningsdam a bishitá Kòrsou pa promé biaha. Esaki tabata motibu pa tene un seremonia kòrtiku riba e barku kaminda e kapitan i e crew a risibí un kaluroso bon bini na nòmber di Gobièrnu di Kòrsou representá pa Minister di Desaroyo Ekonómiko, sr. Eugene Rhuggenaath, representantenan di Curaçao Ports Authority (CPA) i Ofisina di Turismo di Kòrsou (CTB).
MS Koningsdam ta parti di e famia di e liña krusero Holland America Line i tin un kapasidat di 2,650 pasahero.E barku a drenta den servisio na aprel di e aña aki, pues ta un barku hopi moderno inobo. Durante di e enkuentro ameno Minister di Desaroyo Ekonómiko sr. Eugene Rhuggenaath a duna e kapitan, sr. Bowland un kaluroso bon bini i a entreg’é un plaka pa konmemorá e promé bishita di e barku pa Kòrsou. Turismo Krusero ta parti importante di e totalidat di nos turismo. Un turista krusero despues por regresá nos isla bèk pa un bishita mas largu. Pa e promé kuartal di 2017 ta spera un kresementu preliminar di 6% pa loke ta trata kantidat di turista krusero kompará ku aña pasá. Bon Bini na MSKoningsdam!


text:
Sra. Glenda Hernandez di Departamento di Asunto Social ta elabora riba plannan cu tin pa yuda muchanan cu no tin cas.
Segun sra. Hernandez, muchanan cu ta hinca den institutonan ta logra menos den bida cu muchanan cu ta den famia manera pleeggezinnen of muchanan cu ta keda cas. Awor nan ta bay extende na Orthopedisch Center pa muchanan. E grupo ta crece di 8 pa 32 mucha, 16 mucha muhe y 16 mucha homber. Nan ta bay siña disciplina y structuranan cu nan mester mantene nan mes na dje. E ta bay di fase pa fase. E punto ta cu mester yuda cierto mayornan con pa cria nan yiu na un manera debido, esta dun’e structura. E grupo di muchanan actualmente sin mama ni tata ta hinca den instituto, pero e grupo ey no ta mes grandi manera esunnan cu ta cana riba caya sin conducta. Un otro grupo cu nan ta enfocando riba dje ta e muchanan cu no tin status legal. E muchanan ey mester wordo yuda, aunke tampoco ta pa abusa di esaki y manda yen di mucha di exterior manera Venezuela pa Aruba. E muchanan aki tambe mester ricibi ayudo pa nan no tuma e caminda di crimimalidad como ultimo recurso. E ta cuminsa cu un idea y plan pa wak kico ta e miho solucion pa despues nan wak a espacionan cu por tin pa nan, pues no tin mucho espacio mas pa pone muchanan. Pero e ta cuminsa cu un plan. Si wak e plan di School Maatschappelijk Werk, e ta plan cu bo ta bay y papi’e cu tur e gremionan. Tur esey ta tuma tempo.
En cuanto unda falta pa mehora e parti di proteccion na nos muchanan, sra. Hernandez ta splica cu Minister concerni a punta na cada instancia kico tur nan mester pa preveni cu e tipo di cosnan aki pasa, esta por ehempel e caso di e dos criaturanan a fayece. Nan a hink’el e den un plan. E Minister a bringa p’e pa el a hay’e rond den Ministerraad. Nan ta haciendo esfuerso pa soluciona e problema, pero e no ta un garantia pasobra semper algo por bay robes. Dus aunke ta inverti y purba di preveni of interveni, no ta tur ora esaki ta logra. Tambe trahadonan social tin constant contacto cu Polis cu tin ful e netwerk di bario.


text:
Ciudadano ta denuncia situacion peligroso:
ORANJESTAD (AAN) –Aunke ta trata di algo cu a sosode Diamars atardi, y a wordo treci dilanti Diaranzon, toch ta bon pa no ignora e critica aki di un ciudadano, pasobra sigur e ta na su lugar.
E ciudadano tabata coriendo riba Santa Helenastraat den direccion di Smith Boulevard, na momento cu biniendo di e direccion contraria el a topa cu varios jeep cu ta wordo gehuur cu turistanan.
Tabata un rij cu nos por mira casi tur dia riba caminda. Na dado momento un di e chofernan a dicidi di sali for di e rij y core meymey di e caminda poniendo na peligro e chofernan cu tabata bayendo den direccion di Smith Boulevard, of cu kier a lora bay Madiki, etc.
Chofernan cu a sinti nan mes na peligro mester a hala pisa na banda drechi di e caminda, y a pita, pero e chofer di e jeep a sigui core na velocidad halto pasa tur otro jeep su dilanti, comosifuera e ta doño di e caminda y no tin ni un auto mas den circulacion pareu cune.
No por! E ciudadano a expresa. E no sa si ta un turista mes tabata na stuur of un trahador di e compania bon conoci cu tin e negoshi aki, den cercania di Certified Mega Mall.
E ciudadano cu a trece esaki dilanti no por a saca potret pasobra di e susto cu el a haya no por ni a cende e camara di su celular. Pero e ta haci un yamada si na e compania concerni pa averigua si ta un di su chofernan tabata tras di stuur of un turista mes.
Cual cu sea e caso, nan mester instrui sea e local of e bishitante cu e practica aki ta contra ley di trafico y principalmente cu por afecta e bida di otro ciudadanonan cu tambe ta coriendo riba e mesun caminda y peor ainda, biniendo den direccion contrario.


text:
Rudy Richardson di MEP: Ora argumento sano caba cu politiconan di AVP, mester uza e ‘Race Card’
Mi a tuma nota di un articulo di vocero di partido AVP esta ex-Parlamentario Melvin Tromp riba supuesto discriminacion di Movimiento Electoral di Pueblo (MEP). Ta hopi tristo cu esaki ta bin di e persona menciona mirando su comportacion baho y vil den nos organo di mas halto cu ta nos Parlamento. Nos tur por corda ainda e disertacionnan baho y fo’i sla di e ex-Parlamentario aki durante e ultimo 8 añanan y cu awo el a wordo buta na banda pa su propio lider di partido, pasobra Sr. Tromp ta e unico cu a bay dilanti den voto personal pero su lider a lag’e fo’i Parlamento toch. Y awo e ta sirbi como "vocero" pa yuda hiba oposicion.
MEP a caba cu segregacion
MEP ta un partido prestigioso cu a wordo funda na aña 1971 pa caba cu segregacion aki na Aruba. Prome cu esaki partidonan politico tabata hiba un politica di origen y segregacion di rasa, clase economico y cuna. Awe despues di 47 aña di existencia, MEP no ta un partido perfecto pero a logra cu guia di nos Libertador Betico Croes (qepd) uni nos digno pueblo. Aruba no ta un pais perfecto pero e ta un pais cu ta gosa di hopi bendicion compara cu varios otro pais den region. Esfuersonan di cada lider di MEP ta pa uni nos digno pueblo sin distincion di rasa, credo y status social economico pero ora argumento valido caba cu nos contrincantenan ta e "race card" so ta wordo usa pa sigui crea desunion den nos digno pueblo cual ta di lamenta.
Un ex-gobierno inmoral
Cu e fiesta di gobierno di AVP a caba, esaki ta haci Sr. Tromp hopi dolor. Su colega di partido tambe awo ex-Parlamentario Sra. Desiree Croes a perde su caso den corte. Su lider di partido Sr. Eman a fix Desiree asina bon huridicamente cu e no por traha den funcion di Director di Arubahuis na Hulanda pero ta sigui cobra schaal 16 pa e proximo periodo di gobernacion, anto sin traha. Esaki ta nada mas cu sinberguenseria di parti di AVP. No tin etica den partido, manera Minister Otmar Oduber (POR) a expresa recientemente. Problema di Gabinete Mike Eman tabata uno di MORALIDAD. Mescos cu e caso fraudulento pasando den Lotto pa Deporte, unda e hunta di supervision no kier entrega nan posicion. Nan kier ta eynan pa bida manera e posicion ta uno hereditario, contrario cu locual a pasa na 2009 cu e ex-directiva mester a bay cas despues di tres (3) dia cu Gabinete Mike Eman a huramenta. Ora cu 85% di e fondo ta pa ganashi di e Banco di Canada y 15% pa deporte di Aruba algo ta hopi fout pero pa "vocero" Sr. Tromp esaki ta hopi normal. Den bon Papiamento: "Cada loco cu su locura."


text:
Bon Biní Na UCU su Website.
UCU su meta nan primordial ta:
-
Stimula sparmentu bou di su sosionan ofresiendo interes nan atraktivo
-
Ofrese sosionan fiansa I otro servisio i produkto ku kondishon nan faborabel
-
Sirbi e interes di e sosio komo konsumidor
-
Soru pa edukashon kontinuo di sosionan riba aspekto nan di prinsipio di kooperativismo I maneho di sosionan su asuntu finansiero na un forma efisiente I responsabel.
Semper bai por tuma kontakto ku UCU su ofisina libremente si tin nesesidat pa mas informashon.
Un saludo kooperativista
Pa informashon adishonal por klek mas abou tambe riba e boton “Sa Mas” i asina por lesa i risibi aun mas informashon
General
Deskripshon general di e Meta di un Credit Union i e bentahanan pa bira miembro.
Fekoskan
Deskripshon di kiko Fekoskan ta para pe i kiko ta e meta di Fekoskan pa ku koperativa.
Protekshon
Atenshon pa ku e diferente formanan di protekshon pa ku bo fiansanan.
Fasilidat
Aplika un sistema di pago fasil riba ofertanan i fasilidatnan na benefisio di nos sosionan
Fasilidat
Aplika pa un di e oferta nan fabuloso di Termigon


text:
Solito – Diasabra marduga pa mas o menos 2’or, polis a bay altura di stadion di RCA, pa un cabayero cu lo a wordo maltrata.
Na prome instante tawata tin indicaccion cu tawata trata di un atraco, pero na yegada di polis a resulta cu esey no ta berdad.
Na e sitio agentenan a papia cu e cabayero cu tawata herida na cabes cu cara y ambulance a wordo pidi pa asina nan por controle.
Loke e cabayero a conta e agentenan tawata lo siguiente, cu e tawata den Sividivi Bar Restaurant y un pareha a pidie lift. Segun e cabayero e no conoce e pareha.
Den auto momento cu nan a subi, nan a bise pa hibanan Cas Casuela pero, e chauffeur a bisanan cu e no ta bay eynan.
E ora ela bisanan cu e lo bahanan na altura di stadion di RCA y akinan ta caminda cu e pareha no a gusta.
Segun ela sigui conta polis, e momento eynan cu ela nenga di bay Cas Casuela nan a cuminsa bringa cune y asina hey heride.
Polis a tuma datos di e homber y e muhe cu despues di e acto a cana bay direccion zuid, manera nada un pasa.
Ambulance tambe a presenta despues y a trata e cabayero cu a bay haci algo bon y a resulta malo pe.


text:
ULTIMO ORA. BONEIRU VIDEO PART 3 2 POLIS NA BURGER MESTER A LOS TIRU DI ADVERTENSHA Y TAMBE DIRIGI RIBA UN SOSPECHOSO KU A LOS BALA DEN LARIA. LIVE FM TIN VIDEO DI LOKE A[…]
Continue reading …
2 POLIS NA BURGER MESTER A LOS TIRU DI ADVERTENSHA PART 2
Continue reading …
2 POLIS NA BURGER MESTER A LOS TIRU DI ADVERTENSHA Y TAMBE DIRIGI RIBA UN SOSPECHOSO KU A LOS BALA DEN LARIA
Continue reading …
BREAKING NEWS AUDIO
Continue reading …
ATRAKO KU HERIDO AWE MAINTA DEN TERA KORA
Continue reading …
ENTRADA HUDISIAL KU DETENSHON RELASHONA KU KASO DI ATRAKO
Continue reading …
Continue reading …
ATRAKO KU VIOLENSHA PA A BAI KU KAHA FUERTE DI CUROIL NA HATO.
Continue reading …
NOTISIA
Continue reading …
ATRAKO ARMA KAMINDA A BAI KU VEHIKULO DI E VIKTIMA TAMBE
Continue reading …


text:
Jay’s tire shop a bolbe cumpli cu un otro meta, esta di entrega 500 tas di scol na muchanan. Esaki mas cu claro a wordo haci den un ambiente festivo.
E propietario y su famia a informa prensa cu nan kier haci e diferencia pa asina partner cu e muchanan, duna un ayudo pa asina e muchanan por haya un estimulo pa studia bon.
Mas cu claro pa logra algo asina grandi, ta rekeri hopi partners pa cual ta yama danki na tur. Pa otro anja Jay’s Tire Shop lo start mas tempran pa asina por logra mes hopi tas of mas hopi.
Sin duda, esaki ta muestra di coperativismo, ora cu un comerciante ta hasi tur lo posibel pa asina por duna comunidad bek ayudo, y den e caso aki cu 500 tas di scol. Pabien na Jay’s Tire Shop y na tur cu ta tras di e projecto aki.


text:
CochabambaNews
Kamilah y Thashaina den e gran final
Bowling lo ta den e gran final di e weganan di Cochabamba
Kamilah Dammers-Naddall y Thashaina Seraus lo ta mañan den e gran final di bowling den e XI Juegos Suramericanos Cochabamba 2018 na La Paz, Bolivia.
E bolichero Kamilah Dammers a termina na un di 4 lugar despues di 12 wega hunga mientras Thashaina a termina na un di 6 lugar. E prome 8 lugarnan lo bataya diaranzon pa e prome tres puestonan. Mañan nos ta haya 1 contra 8. 2 y 7. 3 y 6. 4 y 5. Best out of 3. 4 ganador nan ta sigi caminda ya bo tin un medaya di brons sigura. Di e 4 nan e ganadornan ta sigi pa Oro y Plata y e 2 perdedornan ta keda cada un cu brons. Majan nos tin chens pa medaya atrobe. Kamilah lo hunga contra Maria Rodriguez di Colombia y Thashaina lo hunga contra Karen Marcano di Venezuela. ARUBA mester gana e prome match pa segura medaya y pa sigui pa semifinal. Mañan Aruba lo hunga e prome match pa 9or di mainta.
Hopi exito na nos bolicheronan femenino.


text:
ORANJESTAD(AAN): Tabata Dialuna atardi cu a presenta na Warda di Polis, e ciudadano di inicial L., pa entrega denuncia di ladronicia.
E ciudadano L. a declara cu Dialuna merdia 1:45 pm, el a bay na Sheriff Polleria Aruba na Ponton pa come.
Pa 2:00 pm el a bandona e Restaurant y el a lubida su celular riba mesa. E celular ta color preto Samsung J8, y ta conecta cu servicio di Digicel.
Ora el a ripara y a core regresa na e Restaurant, el a constata cu su smartphone no ta riba e mesa mas.
El a puntra e personal cu ta sirbi cliente si el a wak su smartphone, y e bendedor a dicidi bay revisa e Security Video di e compania.
E video a capta claramente, con un mucha muher hoben a lanta for di otro mesa, y despues e dama hoben a bay lagando e smartphone riba mesa, por mira con e otro mucha muher a pasa gara e aparato y bay cune.
Segun e empleado e mucha muher hoben practicamente ta bin busca cuminda tur dia ey nan.


text:
Tanki Flip: Dialuna den careda di 10’or y 15 di anochi. Patruya di Noord ta bay na un adres na Tanki Flip unda un rato prome un persona a bira victima di un atraco arma.E atracadornan tabata cara tapa y cu un machete den nan poder, nan a atraca un taxista na momento cu ela yega cas y a bay habri su porta di cas.E atracadornan tabata papia bon papiamento y nan a huy na pia.No ta conoci cu kiko tur nan a logra bay cune.Atraco team ta na caminda y varios unidad di polis ta buscando den e area di Tanki Flip.
Polis a busca basta rato rond, pero sin resultado.


text:
Apesar cu e siman aki a habri nos cu un caso lamentabel di abuso contra hende muher, parce cu cierto homber no ta haya les pa cual nan ta sigui bati hende muhe! Diaranson a presenta un caso unda un homber a bati un muhe, presuntamente su muhe, ta kibra su cashi wowo.
E hecho aki a sosode den careda di 8.25 di anochi y a yega na atencion di Polisnan ora cu nan a wordo aserca door di un testigo cu a actua rapido mirando e auto di Polis tabata pasando.
E patruya tabata pasando banda di misa di Playa y yegando banda di Alfie’s, situa den Zuster Cherubinestraat, nan ta wordo para door di un cabayero. E homber aki a bisa nan cu algun minuut prome el a mira un homber maltrata un muhe y a mustra nan den direccion di e homber. E muher na e momentonan ey lo tabata na suela na e porta patras di Alfie’s Bar & Restaurant.
Polisnan a mira cu e homber señala tabata trata di subi un auto color preto pa bandona e sitio. Mesora nan a baha di e transportwagen y a bay direccion di e auto pa papia cu e homber. E otro Polis a bay direccon di e muhe, ya cu di leu por a scuch’e ta yora.
Yegando cerca, e Polis a mira cu e muher tabatin hopi sanger riba su jeans y na vloer tambe tabatin mancha di sanger. E sanger mester tabata di su nanishi of boca.
A papia cu un testigo, di inicial F., kende a conta cu e tabata pasando dilanti e restaurant ora cu el a mira un homber ta lanta un persona for di suela. Ora cu el a lant’e, el a mira con e homber a pasa e persona aki algun wanta. E persona a logra core bay e otro banda di caminda, esta e parti patras di e restaurant pidiendo pa ayudo. E homber (agresor) a bay direccion di e persona atrobe y tabata e momento ey cu e testigo a mira cu ta trata di un hende muhe. El a mira con e agresor a cuminsa parti golpi riba e muhe y tabata ranca su cabey. Segun e testigo, el a grita e homber y a bis’e cu bo no por dal un hende muhe. Tambe el a scucha e homber ta bisa e muhe “ban. Ban”. Ora cu el a bisa e homber cu e no por dal un muher, el a cana bay direccion di su auto preto y esey tabata momento cu e Polisnan tabata pasando eybanda y a wordo avisa door di e testigo di e maltrato.
E victima a resulta di ta e señora di inicial A naci na Venezuela di 37 aña, y kende ta kedando ilegal na Aruba, bibando na Pos Chiquito. E señora no tabata kier a entrega keho pa motibo cu e ta kedando ilegal na Aruba. E Polisnan a mira cu e tabatin rasca na diferente parti di su curpa y plekinan blauw tambe na curpa y na su cara mientras cu su wowo banda drechi tabata hincha.
Door di su situación di ilegal e no kier a bisa e Polisnan nada. Personal di Ambulance a yega na e sitio pero e victima a nenga ayudo door cu e ta ilegal. E Polisnan a dicidi di bay Warda di Polis cun’e.
Na e sitio a detene tambe e homber CF, naci na Republica Dominicana y di 35 aña, biba na Pos Chiquito.
Den e transportwagen mes cu Polis tabata cun’e a hibe mesora warda di Playa. Despues cu el a wordo presenta dilanti Fiscal Auxiliar a hibe Warda di San Nicolas.
Personal di Slachtofferhulp a presenta na Warda na Playa pa papia cu e victima, kende tabata sinti su cabes ta bira y tabata keha di hopi dolor na e banda drechi di su cara. Personal di ambulance a wordo pidi pa bini warda pa atende toch. Despues di a papia cun’e el a acepta pa wordo transporta pa emergencia pa tratamento medico. Rond di 3’or di madruga personal di Slachtofferhulp a informa Polis cu e señora a keda interna y cu e tin un fractura di su kash’i wowo drechi.
=-=-=-


text:
Parlamentario Gilbert Doran ku un bunita gesto pa aña eskolar nobo
Awe Fundashon VIBA ku a bin ta traha na bienestar di e komunidat di Banda Bou a risibí un kantidat di tas di skol pa por regalá e muchanan di Banda Bou pa nan por kuminsá un aña eskolar nobo i kontentu for di man di Parlamentario sr. Gilbert “Gibi” Doran.
Un bunita gesto sigur. Gibi Doran ta deseá tur nos mucha i hóbennan di Kòrsou un aña eskolar eksitoso.
Riba e foto por tuma nota di entrega di e tasnan na parti di direktiva di Fundashon VIBA i sr. Gilbert “Gibi” Doran.


text:
Oranjestad – Den cuadro di e maneho di Minister di Cultura pa gradici como tambe sigui motiva y stimula esnan cu ta aporta na promove, sostene y engrandece nos cultura arubano, diahuebs durante un actividad ameno Gobierno di Aruba pa medio di Minister Ruiz-Maduro tabata tin e honor y placer pa duna un homenahe special na Sra. Tecla Delfina Kelly-Hernandez, pa su añanan dedica na cultura di nos país Aruba.
Despues di yegada di invitadonan, e anochi a wordo habri pa e maestro di ceremonia Sr. Ruben “Scorpio” Garcia kende a sa dirigi e bunita anochi aki na forma inico y agradabel manera Tecla merece. Un bunita video a wordo prepara special pa e anochi aki caminda a duna en corto un refleho di kende ta Sra. Tecla Delfina Kelly-Hernandez.
Minister di Cultura Sra. Xiomara Ruiz-Maduro a hiba palabra caminda el’a trece dilanti cu e tambe ta bini di Playa Pabao cual ta hacie sinti hopi mas orguyoso di por duna Tecla e bunita reconocimiento aki, mas aun cu trata aki di nos hende muhernan cu ta destaca den comunidad. Tecla su trajectoria di dedicacion boluntario cu a surpasa mei siglo. Hopi kisas lo a conoce na timon di actividadnan carnavalesco so pero poco kisas sa cu desde un edad hopi hoben ya Tecla tabata dedica na actividadnan di grupo y organizacionan manera grupo di mucha muhernan den formacion, grupo di comedia, duna huiswerkbegeleiding na muchanan di bario, forma parti di organizacion di canto, contribucion na busca candidatanan pa Miss Aruba y por ultimo a dedica añanan na nos carnaval tanto local como internacionalmente.
Tur esaki y hopi mas a contribui cu Tecla ta ser considera un lider pa loke ta trata nos cultura y su contribucion sigur ta di balor grandi den desaroyo cultural di nos pais. Pa es motibo aki, cu presencia di familiar- y amistadnan cerca di Sra. Tecla, e titular di cultura a brinda un homenahe na Sra. Tecla Kelly-Hernandez como un lider den comunidad cu a contribui grandemente na nos cultura. E mandatario a expresa cu e conocimiento y experencia amplio di Tecla sigur ta un aporte grandi pa sigui desaroya y engrandece nos cultura. Durante e evento special aki tabata tin presentacion di Steel Edition di Sr. Benito Gomez cual a trece un ambiente ameno dilanti. Un gradicimiento na un y tur, na famia y amistadnan, como tambe na staf y personal Old Man The Sea cu a haci e anochi aki uno unico y inolvidabel pa Sra. Tecla Kelly.


text:
Tanten ku ta boluntat di pueblo, mester respetá presensia di Gerrit Schotte den parlamento
Willemstad 10 di Sèptèmber 2014,
Ku asombro ma tuma nota di e deklarashon di parlamentario Armin Konket (PAR), ku ta indiká ku Gerrit Schotte, lider di Movementu Futuro Kòrsou, mester bandoná parlamento. Sigun Konket, señor Gerrit Schotte no mester ta den parlamento,debí na e investigashon hudisial ku ta andando den kaso di Schotte.
E petishon di e miembro di PAR, no tin ningun sosten den nos sistema legal. Nos leinan ta stipulá reglanan rígido tokante e momentu ku un persona por pèrdè sea su derechi pa vota òf su derechi di por wòrdu vota komo parlamentario. Lei ta indiká kua ta e kriterionan ku un pèrsona mester kumpli kuné, pa asina e persona por wòrdu elegí den parlamento. Pa pretendé di ekskluí un kontrinkante polítiko for di e parlamento, djis paso e kontrikante tin un akseptashon fuerte den komunidat, ta algu robes.
Den e kaso konkreto di e lider di Movementu Futuro Kòrsou, señor Gerrit Schotte, pueblo di Kòrsou, den e último elekshon na 2012, a otorgá MFK, liderá pa señor Schotte un kantidat di 18.450 voto popular. Pueblo di Kòrsou den un elekshon, liber sekreto, i demokrátiko, a indiká ku pueblo kier mira señor Schotte den parlamento. Señor Konket (PAR) mester siña respeta bos di pueblo.
E derecho pa wòrdu elegí komo representante di pueblo ta un derecho fundamental ankra den tratadonan internashonal. Den artikulo25 IVBPR, ku ta garantisá derechonan humano ta indiká ku: “Every citizen shall have the right and the opportunity, without any of the distinctions mentioned in article 2 and without unreasonable restrictions: to vote and to be elected at genuine periodic elections which shall be by universal and equal suffrage and shall be held by secret ballot, guaranteeing the free expression of the will of the electors”. Gerrit Schotte ta den parlamento paso pueblo di Kòrsou kier pa Schotte ta aden. Apesar di tur resentimentu pèrsonal di polítikonan, nos tur mester siña respetá e deseo di pueblo.
E mesun partido Polítiko PAR a warda un lider polítiko, sali for di prizon pa a forma Gobièrnu kuné. Armin Konket falta outoridat riba e materia aki.


text:
ORANJESTAD - Durante lansamento di e proyecto innovativo ‘Mobile Makerspace’ dialuna atardi na MFA Santa Cruz, Prome Minister Evelyn Wever-Croes a duna un discurso gradiciendo na prome luga e ekipo di Futura Lab.
Futura Lab ta e instituto di Gabinete Wever-Croes encarga pa ehecuta e plannan di innovacion di Gobierno di Aruba. Chief Innovation Officer, señora Varelie Croes ta lidera e ekipo di Futura kendenan ta trahando hopi duro pa trece innovacion den e futuro generacion.
Cu e pensamento cu educacion di nos muchanan ta e fundeshi pa futuro, Futura Lab ta intruduci ‘Mobile Makerspace’ cu ta un proyecto innovativo cu a wordo financia den colaboracion cu Union Europeo y Gabinete Wever-Croes.
“Desde e momento cu nos a drenta gobernacion, nos a ripara cu tin un gap grandi den e area di innovacion den gobierno y den nos sociedad. Tecnologia ta avansando na un nivel hopi rapido y e ta hunga un rol primordial den e futuro desaroyo di nos pais. Pa diversifica nos economia y nos sector laboral, inversion den innovacion no ta un opcion mas sino un necesidad. Nos muchanan lo bay traha trabounan cu ta rekeri habilidadnan nobo, trahando cu tecnologianan avansa y cu kizas no ta ni existi ainda.
E maneho di nos gobierno ta pa pone e ser humano central. P’esey e inversion den hisa e capacidad di innovacion di nos sociedad ta un prioridad halto. Esaki lo yuda nos sociedad, y en especial nos muchanan, nos futuro generacionnan, crea e conocemento cu nan tin mester pa nan por ta exitoso den futuro.
E ‘Mobile Makerspace’ ta un proyecto innovativo y sostenibel pa muchanan por bin den contacto cu tecnologianan nobo pa stimula locual ta conoci como e industrianan STEM (sciencia, tecnologia, ingenieria, y matematica). E bus aki cu den pasado tabata conoci como un Bibliobus, a wordo transforma den un ‘Mobile Makerspace’ ekipa cu e ultimo tecnologianan entre otro 3D printer, computer pa coding, Internet of Things, y Robotics.
Cuminsando e siman aki caba e bus lo cuminsa bishita diferente eventonan rond di nos isla. Entrante otro siman e programa oficial lo cuminsa y e bus lo bishita diferente scol durante e programa di traimerdia. Di e manera aki cuminsa prepara nos generacionnan nobo pa trabounan di futuro.
P’esey awe e ta un honor pa introduci na boso e Mo-B Lab. Un proyecto cu lo siña nos muchanan tecnologianan avansa y cu lo dunanan e oportunidad pa ta creativo y explora nan imaginacion, y asina desaroya nan ‘Habilidadnan di siglo 21’.
E proyecto aki no lo ta posibel sin sosten di Minister di Educacion, Minister Armando Lampe, Metabolic Foundation, Biblioteca Nacional, y e team di Futura. Un danki di curason ta bay na full e team di Metabolic Foundation miho conoci como Brenchie’s Lab, of B-Lab, cu a traha dia y anochi simannan largo pa por a transforma e bus aki den un bus cu lo ta un ehempel pa otro islanan den region.
Aruba su economia di futuro lo tin cu wordo carga door di un modelo nobo di crecemento balansa, catalisa pa innovacion y teniendo innovacion central den nos maneho. E Mo-B Lab ta un stap grandi den e direccion nobo pa Aruba di nos gobierno, poniendo e ser humano central. Esaki ta solamente e comienso”.
Prome Minister Evelyn Wever-Croes a encurasha tur presente pa explora tur loke Mo-B Lab, e makerspace, tin pa ofrece.
Gabinete Wever-Croes ta gradici tur organisacion cu a contribui na e realisacion di e Mobile Makerspace; na Christie Mettes y Tony Sevold y henter e ekipo di Brenchie’s Lab, Bibliotheca Nacional, y na e team di Futura.


text:
WILLEMSTAD - Pa nos Kòrsou ta e pais ku tin e awa di mas dushi na mundu ku Aqualectra ta produsí i esaki ta sigur algu ku nos por broma kuné.
E trankilidat ku bo ta habri e kranchi pa yena bo glas ku awa pa bebe ta algu úniko, ku na hopi pais na Mundu no ta posibel pa motibu di e kalidat inferior di e awa di bebe. Frakshon di MAN ta para pa promové pa bebe nos awa for di kranchi na lugá di usa e bòter di awa di plèstik ku ta masha na moda. Pero pa sigui broma i promové bebe awa for di nos kranchinan nos mester tin garantia di e nivel di kalidat di nos awa di bebe.
Resientemente nos a tuma nota ku diferente siudadano tabata keha pa ku e mal kalidat di awa ku nan ta risibí na nan kas, ku ta trese hopi disgustu serka nan. Nos a mira filternan di awa kolonan kasi maron i pipanan ku a wòrdu remplasá den hopi mal estado unda awa mester pasa aden.
E situashon aki ta espantoso i preokupante mirando ku esaki por afektá salu di nos pueblo.
Relashoná ku esaki Parlamentario Mc William a hasi e siguiente pregunta na Minister di Desaroyo Ekonómiko di kual e kompania di Aqualectra ta kai bou di dje:
1. Minister a tuma nota di e diferente kehonan i pipanan di awa den mal estado?
2. Minister por splika nos kiko ta e situashon /estado di pipanan di awa aki na Kòrsou?
3. Kon ta garantisá ku nos awa realmente ta limpi i ku nos komo konsumidónan por bebe esaki sin ningun problema?
4. Kon e maneho di kalidat di awa ta tuma lugá i kon regular esaki ta tuma lugá?
5. Ta posibel pa publiká esakinan na momento ku esaki tuma lugá den kuadro di transparensia pa ku e konsumidó?
6. Kada kuantu tempu e pipanan ta keda remplasá?


text:
Net prome cu directiva di Arubaanse Voetbal Bond a inicia su reunion di bestuur di dia 12 di Juni ultimo, SV Dakota a yega oficina di AVB y a entrega un protesta contra Deportivo Nacional. E protesta tabata contene 4 punto di protesta. Debi na e tempo cu ta keda prome cu e Play Off final lo inicia, directiva di AVB a bay over na adapta su agenda pa e anochi aki y pa trata e protesta cu tur urgencia. Despues cu directiva a evalua y analisa e protesta y a duna dirigentenan di Deportivo Nacional oportunidad di repasa y analisa e protesta, directiva a dicidi di duna SV Dakota rason den mayoria punto.
E puntonan tabata varia entre hungado cu a hunga dicho wega cu 3 carchi geel, siendo esey no ta permiti. Tambe a protesta contra hungadonan di Deportivo Nacional, cu no tin nacionalidad Hulandes y cu no a entrega documentonan den e dianan stipula na AVB, di acuerdo cu reglamentonan. Tambe SV Dakota a protesta contra un hungado cu ta “uitgeschreven” for di Registro Civil di Aruba, pa cual ta consider’e un hungado ilegal.
Directiva di AVB, den su consideracion a tene cuenta cu reglanan vigente y a duna SV Dakota rason den mayoria di su protestanan y consecuentemente ta aplica articulo 11 inciso 2 di e RCW y ta cambia e resultado di e wega di dia 9 di Juni 2017 na fabor di SV Dakota. Cu e decision aki, SV Dakota ta pasa automaticamente pa final y ta hunga e wega pa Campeon y Sub Campeon contra SV RCA.
Mester menciona, cu di acuerdo cu reglanan vigente, Deportivo Nacional tin 4 dia di trabou (pues te cu dialuna) pa apela e decision aki na e Comision di Apelacion, den cual tin 4 abogado, 1 hurista y 2 persona cu amplio conocemento y experticio den tur locual ta trata futbol. Ta bon pa informa cu e comision aki ta un comision independiente for di bestuur di AVB y nan ta opera independiente tambe. Nan decision ta final y un decision cu e comision aki tuma mester keda acepta y respeta pa tur partido.
Arubaanse Voetbal Bond ta lamenta e situacion aki, cu tin como consecuencia cu ta pospone e wega di diasabra awor, pa duna Deportivo Nacional oportunidad pa apela. Di otro banda, reglanan di futbol ta permiti ekiponan protesta den caso cu nan sinti cu no tin “fairplay” di un banda pa e otro.
Ta intencion di AVB tambe, pa den e campeonato 2017-2018, propone cambio di regla na e clubnan. Semper y cuando ta e clubnan miembro di AVB ta acepta of rechasa peticion pa cambio. Mester pensa den cambio ora di admision of ora di cambiamento di hungado. Asina ta evita cu pa fayo administrativo, ta hunga cu hungadonan sin permiso of no inscribi como ciudadano di nos isla. Mescos cu e ta un responsabilidad di AVB pa tira bista riba e desaroyo aki, e ta mes tanto deber di cada organisacion deportivo pa no hunga cu hungadonan no legal. A pesar cu semper y cuando algo por pasa cu e consecuencianan cu nos ta experencia awe.
AVB ta spera cu e procesonan cu lo sigui cana mas lihe posibel pa por tin un bunita final di nos campeonato 2016-2017 di division di Honor.
A funda Arubaanse Voetbal Bond na aña 1932 y a afilia na CONCACAF na aña 1986 y despues na FIFA na aña 1988. E ta e organisacion cu ta maneha futbol amateur y profesional riba nos isla, incluyendo e muchanan, hoben, hende muhe y adultonan. E ta responsabel pa sanciona e refereenan y e torneonan di futbol organisa pa mayoria liga. Nan oficina ta situa den Compleho Deportivo Frans Figaroa na Noord.


text:
ORANJESTAD – Aruba a yama bonbini na un total di 540.377 bishitante ‘stay-over’ pa e prome mita di 2018. Esaki ta 2.6% (+13.634 turista) mas compara cu e mesun temporada pa 2017.
Si exclui e bishitantenan di Venezuela, por mira un aumento di 6.9% (+33.734 turista) cual ta igual na un total di 522.853 bishitante pa nos isla. E cifranan ta indica crecemento den mercadonan clave pa Aruba, manera Merca, Canada, Brazil y Hulanda entre otro. Pa juni, Aruba a ricibi un total di 91.877 bishitante stay-over, cu ta 7.7% (+6.589) mas compara cu e mesun luna aña pasa. Excluyendo bishitantenan di Venezuela, por mira cu esaki ta 11.1% (8.709 turista) mas cu ta igual na 87.362 bishitante pa nos isla pa juni 2018.
E entrada pa camber di hotel conforme AHATA su resultadonan ta mustra pa e prome mita di 2018 un aumento di 12.4% - US$ 252.08 – den e entrada pa camber di hotel (RevPar). E anochinan ocupa (ORN) pa camber a aumenta cu 2.5%. Di januari te cu juni 2018, e prijs averahe pa camber (ADR) a subi cu 9.6% cu ta ekivalente na US$ 287.23.
Turismo ‘stay-over’
Aruba ta wordo representa den tres diferente continente. Compara cu juni aña pasa, pa 2018 e turismo procedente for di e continente Norte Americano a aumenta cu 12% (+7.130 turista/total 66.757 turista) y a trece 72.7% di total di turismo pa nos destinacion. Na juni, Merca a aumenta cu 11.8% (+6.823 turista/total 64.726 turista) y Canada a aumenta cu 17.8% (+307 turista/total 2.031 turista) compara cu e mesun luna na 2017. Pa e prome mita di 2018, Norte America a trece 413.633 turista pa Aruba, cu ta un aumento di 8.1% (+30.773 turista).
E continente Latino Americano a baha cu 4.3% (-683 turista/total 15.302 turista) unda Venezuela a baha cu 32% (- 2.120 turista/total 4.515 turista) compara cu juni aña pasa. Colombia a aumenta cu 16.2% (+653 turista /total 4.683 turista) y Brazil a baha cu 4.5% (-49 turista/total 1.031 turista). E continente di Latino America a trece 16.7% di e total di turismo pa luna di juni na nos isla. Pa e prome mita di 2018, Latino America a trece 70.751 turista pa Aruba, cu ta 19.6% (-17.234 turista) menos compara cu e mesun temporada aña pasa.
Pa loke ta Europa por nota cu turismo a baha cu 6.8% (-469 turista/total 6.381 turista) compara cu e mesun luna aña pasa. Reinonan Uni a baha cu 47.9% (-1.183 turista/total 1.289 turista). Manera informa anteriormente door di e asina yama ‘BREXIT’ na Inglatera, TUI a haña nan mes obliga di cancela un di e dos charternan for di e destinacion aki, pa Aruba. Por mira cu e perdida di 7.500 asiento y e caida di e mercado di Reinonan Uni ta wordo compensa cu crecemento for di otro paisnan. Mayoria di esaki ta cu e di 7 vuelo adicional pa siman di KLM cu A.T.A. a logra confirma na november aña pasa. Ademas, TUI Hulanda a subi nan cantidad di asiento pa Aruba pa asina A.T.A. Europa ta keda contribui na crecemento di turismo di calidad pa nos destinacion.
For di otro paisnan Europeo; Hulanda a aumenta cu 18.2% (+424 turista/total 2.755 turista), y Alemania a aumenta cu 7.7% (+31 turista/total 436 turista). E continente Europeo a representa 6.9% di turismo pa Aruba pa luna di juni. Pa e prome mita di 2018, Europa a trece 38.731 turista pa Aruba, cu ta 2.7% menos (-1.068 turista) cu e mesun temporada aña pasa.
Turismo Crucero
Durante juni 2018, 32.565 pasaheronan crucero a bishita nos destinacion riba un total di 9 diferente barconan crucero. Compara cu luna di juni aña pasa, turismo crucero a baha cu 17% (-6.672 turista crucero): na juni 2017 Aruba a haya 39.237 bishitante for di 13 crucero. Pues 4 barco crucero menos cu aña pasa, di cual 3 crucero mester a bay e asina yama ‘dry-dock’ inesperadamente, loke a contribui na cancelacion inespera cu a percura pa menos bishitante crucero durante luna di juni.
Pa e prome mita di 2018, un total di 437.245 pasahero crucero a bishita Aruba (un aumento di 0.5% +2.108 pasahero mas) riba un total di 182 diferente crucero (un bahada di 0.5% -1 barco menos).
Tourism Receipts / Central Bank of Aruba
Di acuerdo cu Banco Central e asina yama ‘Tourism Receipts’, pa aña 2017 a contribui cu AWG 3.078.5 miyon na nos economia, cu ta un aumento di 6.5% compara cu e mesun temporada na 2016.
Hotelnan / AHATA
Segun Aruba Hotel and Tourism Association pa e luna di juni 2018, e ‘Average Daily Rate’ (ADR) a aumenta cu 16.8% compara cu juni 2017 -US$ 200.80 na 2017 compara cu US$ 234.47 na 2018. E entrada pa camber disponibel, e asina yama RevPAR a aumenta cu 17% di US$ 165.91 na juni 2017 pa US$ 194.06 na juni 2018. E anochinan ocupa (ORN) pa camber a aumenta cu 0.6% pa juni 2018.
E resultadonan pa Juni ta cubri 13 hotel mayor y ta exlui Hilton y Holiday Inn. E resultadonan pa promer mita di 2018 ta exclui Hilton y inclui Holiday Inn durante e promer 4 lunanan.


text:
Kiwanis Club of Young Professionals Aruba cu e projecto anual di Christmas-In-A-Box
E anja aki pa di 6 anja consecutivo Kiwanis Club of Young Professionals Aruba ta presenta e projecto di ‘Christmas-In-A-Box’. Cu ayudo grandi di e Continue Reading
Aruba Certification Program den fase di crecemento
Durante aña 2017 y tambe den futuro lo por observa cu e programa di certificion, Aruba Certifcation Program (ACP), ta den un etapa di crecemento. Continue Reading
Tur aña mundo ta conmemora Dia Internacional di Derecho di Mucha
Dialuna, 20 di November, ta un dia importante, riba cual mundo ta conmemora e adopcion di e Declaracion Universal di e Derechonan di Mucha na Continue Reading


text:
Orville y Wilbur Wright
Dia 25 di september 1903 Wilbur y Orville Wright a bai e pueblo chikito Kitty Hawk. Nan tabatin masha pura, paso nan tabata ke pa nan tabata prome hende ku por bula di berdad. Nan a traha un aparato ku yama "Flyer". E tabata masha pisa ku tur otro. Ku yudansa di e hendenan den bisindario nan tabata push'e riba e rail. Ma tabatin hopi kontratiempo. Despues di tantu fayo riba un djaweps mainta dia 17 di december 1903 a lanta for di e rail di lansamentu. Nan a bula 3 meter, te ora ku despues di a bula 30 meter fo'i e punta final di e rail di lansamento, el a baha tera. E mainta ey nan a bula tres biaha mas. Den e suseso aki tabatin testigo presente di e pueblo chikito Kitty Hawk y nan a manda un telegram pa nan tata. Oroplano tabata un ivento ku a keda eksisti y despues di e dos rumannan e evolucion ey a sigui masha lihe mes. Wilbur no a experenci'e, paso el a fayece na 1912. Su ruman a biba te 1948 y e si a experencia e evolacion grandi di aviashon.


text:
Den Haag – Minister Besaril den combersacion cu comandante di Korps Mariniers: “Arumil mester ta un “stepping stone” pa un carera despues di servicio militar”.
Esaki ta un punto cu Minister Plenipotenciario Guillfred Besaril a atende cu e comandante di Korps Mariniers Jeff Mac Mootry y e secretaris di e “innovatieraad” di Korps Mariniers Frits van den Heuvel. E mandatario a topa y papia cu e militarnan aki na e “Relatievaardag van de Koninklijke Marine” na Den Helder.
Jeff Mac Mootry a conta sr. Besaril cu ela lanta na Aruba como mucha y despues cu ela drenta servicio militar ela tabata staciona na Aruba y su yuinan a nace na Aruba. Pesey sr. Mac Mootry tin un cariño hopi grandi pa Aruba y Caribe. Tanto Mac Mootry y sr. Van den heuvel a bisa di kier mira un significacion adicional di Marina Real pa e parti Caribense di Reino Hulandes.
Minister Besaril den su combersacion cu comandante Mac Mootry, a acentua e hecho cu e mili-tarnan cu ta forma parti di Arumil lo mester tin un base profesional pa despues di nan servicio militar nan por sigi un carera pafor di Arumil. ‘E militarnan aki, despues di tres aña den Arumil, lo mester tin un ofischi cu ta haci cu nan por haya un trabao. Sea un militar mester tin un signifi-cacion mas importante y profundo.
Arumil mester ta un “stepping stone”pa un carera despues di nan servicio militar. Mi a palabra cu comandante Mac Mootry cu nos lo tin un follow up riba e tema aki pa mira kico ta e posibilidad pa e militarnan Arubano den Arumil,’ asina Minister Ple-nipotenciario Guillfred Besaril a bisa.


text:
GOBIERNU DI KÒRSOU TA INVERTÍ DEN DESAROYO DI E FUNSHONARIONAN PÚBLIKO.Geplaatst op 9 Ougùstùs 2018 dor di Ministerio di Maneho di Gobernashon, Planifikashon i Servisio Públiko
GOBIERNU DI KÒRSOU TA INVERTÍ DEN DESAROYO DI E FUNSHONARIONAN PÚBLIKO.
Willemstad – Gobièrnu di Kòrsou lo invertí den desaroyo di su empleadonan públiko. Entrante di sèptèmber di 2018 ta kuminsá ku un proyekto di desaroyo di talento yamá
“Talento”. Den último lunanan Beleidsorganisatie di HRO di e ministerio di Gobernashon, Planifikashon i Servisio Públiko a traha duru riba e proyekto aki. Tabatin hopi kontakto ku e Programa di Desaroyo di Talento (TOP) – Bonaire, e ministerio di Asuntunan Interior di Relashonnan di Reino (Min BZK) i e representante di Hulanda na Kòrsou (VNW).
Talento ta un proyekto ku ta forma parti di e programma ‘Impulso’. Impulso ta enfoká riba optimalisá e aparato públiko. Na sèptèmber 2018 gobièrnu ta start ku un proyekto piloto Talento. Durante un aña e partisipantenan ta sigui un proseso di entrenamentu i un programa di kapasitashon kaminda ku nan ta haña nan entrenamentu serka un mentor. E ta dirigí riba 4 ministerio. Kada ministerio ta proponé 4 talento a base di prosedimentu di selekshon. Tur empleado ku ke bini na remarke por solisitá. E ministerionan selekshoná pa e proyekto piloto aki ta ministerio di Gobernashon, Planifikashon i Servisio Públiko, ministerio di Desaroyo Sosial, Trabou i Bienestar, e ministerio di Edukashon, Siensia, Kultura i Deporte i e ministerio
Di Hustisia. E ministerionan aki a keda skohé a base di e prioridatnan deskribí den akuerdo di gobernashon 2017-2021. Na un etapa mas despues e otro ministerionan ku falta tambe lo keda envolví.
E kandidatonan lo por siña unu di otro i traha huntu pa atkirí i apliká e konosementu konhuntamente. E meta ta pa logra un impakto optimal den práktika di e manera aki. Nan lo siña kon mas mihó lidiá ku desafionan den trabou i di e manera aki kontribuí na e proyekto konkretamente pa e sosiedat.
Talento a keda establesé den kolaborashon ku e programa di Desaroyo di Talento (TOP) -Bonaire, e ministerio di Asuntunan Interior di Relashonnan di Reino (Min BZK) i e representante di Hulanda na Kòrsou (VNW).
Pa mas informashon por tuma kontakto ku Kesha Camelia na number 529-1010 òf na kesha.camelia@gobiernu.cw.


text:
Buenos Aires 2018News
Conferencia di Prensa YOG
Mainta a tuma lugar e conferencia di prensa oficial pa e weganan di Buenos Aires
Conferencia di Prensa Oficial pa loke ta e gran inicio di e Youth Olympic Games Buenos Aires 2018.
Awemainta Prensa International y nacional a haya nan acreditacion pa duna cobertura na Youth Olympic Games Buenos Aires 2018 esaki den e Villa Olimpico.
Mester bisa cu tabata tin hopi prensa mundial presente, hopi pregunta a ser haci na e comision organisador principalmente riba e Ceremonia di Apertura cu ta premira cu bira algo spectacular. Tambe un topico cu sigur interesantenta tabatabe oportunidad grandi pa e medayistanan di e YOG 2018. Tur e ganadornan lo bira prominentenan pa yega e Weganan Olimpico Tokyo 2020.
Argentina y mundo henter ta enespera pa e inicio di e evento multi-deportivo mas grandi den historia di e pais Argentina.


text:
ORANJESTAD(AAN) Na ImSan na San Nicolaas tabata tin un celebracion pa e chauffernan di Ambulance of Ayudante cu a finaliza un curso exitoso di nuebe luna na Curaçao. Nan a haya un curso amplio pa sa con exactamente nan tin cu actua den caso di urgencia cu e patient.
Director di ImSan, Sr. Rajnherc como tambe Director di Ambulans, Sr. Hoek a hiba palabra. E graduadonan ta Anthony Bermudez, Xavier Kelly, Gerswin Giel, Aldrich Loefstop, Andre Petrochi, Eugenne Simons y Hubert Winterdaal.
Aruba no mester tin miedo mas, como cu Servicio di Ambulans tin mas personal bon prepara. DIARIO ta felicita cada uno y desea nan hopi exito cu nan trabao.


text:
WILLEMSTAD - Mañan, dia 18 di mei 2018 ta dia Internashonal di Museo. Manera ta e kaso tur aña ta skohe un tema.
Tema di e aña aki ta Museonan hiperkonektá. Pa e okashon aki nos museo di Kura Hulanda kier informá Prensa ku Museum Kura Hulanda tambe lo toka
parti den e selebrashon aki i kier a anunsia na bosos ku Minister Marilyn Alcala-Walle lo ta presente na Museo pa 10:45 hasiendo un kaminata kòrtiku ku guía pa duna un splikashon históriko.
Tambe nos lo presentá un mesa bunita dekorá kaminda ta ilustrá e trabou di e katibu.Ku Baile di Grupo Hoben na Timon. Museo Kura Hulanda ta un museo afrikano i di sklabitut kaminda nos por re biba nos pasado. For di aña 1999 nos ta habrí, aportando na e historia di Kòrsou en general. Museo Kura Hulanda ta un prueba palbabel di nos kompromiso pa ku konosementu i konsientisashon históriko di e pueblo di Kòrsou.


text:
Centro di Famia di Criansa di Arubano, diadomingo cu a pasa, dia 3 di Juni, a cumpli 14 aña di existencia, segun Nathalie Tromp, trahado social di Centro Famia di Criansa Aruba. Nan ta un fundacion cu a wordo lanta pa asina eynan por a brinda e muchanan cu tin mester famia di criansa necesario y tambe brinda un bon calidad di guia na e famianan di criansa cu ta yuda e muchanan, pa asina nan por sigui yuda e muchanan, tanten cu e muchanan mester.
Cuido di criansa ta un ayudo cu ta eigenlijk temporal. Instancianan manera Fundacion Guiami, Voogdijraad, ta traha cu e mayor biologico, pa asina e mayor mehora su situacion, pasobr e muchanan ta wordo saca for di cas, pa motibonan di negligencia, abuso y maltrato. Mientras cu e mayor ta traha riba su situacion, ta busca e ora eynan famia di criansa cu por brinda e muchanan e ora e stabilidad, e cariño, e atencion individual cu nan tin mester.
E situacion na Aruba
Segun Tromp, cuido di criansa ta conoci na Aruba desde comienso. No ta un ayudo cu ta existi no solamente na Aruba, sino tur parti di mundo y ta asina eynan cu Centro Famia di Criansa, a wordo lanta pa asina eynan e famia, instancianan, por tin un caminda na unda cu nan por acudi pa asina eynan haya e ayudo cu nan tin mester. Instancianan ta acudi cerca e centro pa nan haya famia di criansa y famianan di criansa ta acudi cerca nan pa asina nan por yuda un mucha of haya ayudo na esnan cu ya caba ta brinda mucha ayudo.


text:
Oranjestad - Den careda di 12or mey anochi melding a drenta cu riba e caminda di Koyari pa Palm Beach, a sosode un accidente frontal. Mesora a despacha patruyanan di Noord pa asina atende cu e accidente. Na yegada a bin topa cu un Chevrolet pickup color preto numera A-64986 y un Hyundai Sonata color blanco numera A-40501.
Ora polis a bay check kico exactamente a sosode, e dama cu ta den e Sonata a conta polis cu e tabata bayendo direccion zuid y e mester a baha caminda pa motibo cu e pickup a bin full den su banda. E no por a evita y e pickup a bin completamente den su banda cu consecuencia cu nan a dal frontal.
E dos damanan den e Sonata a resulta herida y e homber cu ta un Marinier a keda deteni y hiba warda pa Marechaussee bin buske. Ambulance a presenta na e sitio pa asina duna e dos damanan asistencia medico y despues a transportanan pa hospital pa un chekeo medico. Daño material ta considerabel.


text:
Diaranson atardi atleta Olimpico di Taekwondo Monica Pimentel a logra clasifica pa e Weganan Centro Americano del Caribe na Ciudad di Monterrey, Mexico.
Monica Pimentel su prome pelea a bay contra di Marina Linda Torres di Mexico y Monica Pimentel a perde esaki cu un score di 3-0. Den repechage Monica Pimentel a bringa contra di Glory Martinez di Honduras y a gana esaki cu un score di 25-5 y asina a logra clasifica pa CAC.
E aña aki e Weganan Centro Americano Del Caribe ta bay tuma luga na Ciudad di Barranquilla, Colombia durante luna di Juli.
Cu sosten di Comite Olimpico ArubanoMonica Pimentel a participa na US Open na luna di Februari. Monica Pimentel a sigui prepara na Aruba cu preparacion fisico di profesor Guerra Sosa di Colombia. Monica Pimentel a train aspecto tecnico tactico cu ex atleta John Jairo Maduro. Profesora Macarena Maisenti a yuda Monica Pimentel cu e parti final di aspecto di nutricion y preparacion fisico.
Monica Pimentel a completa su preparacion pa e competencia aki hunto cu e profesor Julio Ramos cu actualmente ta radica na ciudad di Monterrey, Mexico.
Aruba Taekwondo Bond ta yama danki na tur e personanan y instancianan cu a haci e logro aki posibel e.o. Comite Olimpico Arubano, Fundacion Lotto pa Deporte, Cemedar, profesor Guerra Sosa, John Jairo Maduro, profesora Macarena Maisenti, profesor Julio Ramos y e medionan di prensa.


text:
Pronostico di tempo pa diasaba ta indica cu diabierna anochi tempo lo ta levemente te parcialmente nubla sin awasero di importancia. Den marduga y diadomingo: parcialmente nubla cu localmente un awasero.
Temperatura maximo 31 grado Celsius y temperatura minimo 27 grado Celsius.
Solo lo baha awe nochi 06:11 pm y lo sali mayan mainta 06:37 am.
Biento: modera for di direccion generalmente oost; forsa 3 te 4 (12 te 30 km/ora, 7 te 16 nudo)
den dia posiblemente basta fuerte te fuerte den rafaga; forsa 5 te 6 (31 te 50 km/ora, 17 te 27 nudo)
Situacion general di tempo:
Den proximo 24 ora humedad den atmosfera lo bira de bes en cuando suficiente pa
produci mas nubia. principalmente den oranan di marduga y mainta por cay localmente un awasero.
Condicion di lama:
Olanan di lama lo ta for di direccion oost-noordoost cu haltura di 3 te 5 pia.
Temperatura di superficie di lama: 28 grado Celsius.
Fenomenonan special: ningun
Sistemanan significante di weer tropical: ningun
Registracion di temperatura (Celsius) y awacero (mm) den ultimo 24 ora:
Airport max 32 / min 27 / 0.0
Hadicurari max 31 / min 27 / -.-
Pronostico di tempo pa comienso di siman:
Parcialmente nubla cu un awacero local. Biento lo ta for di direccion oost i modera;
den dia de bes en cuando basta fuerte te posiblemente fuerte den rafaga.
temperatura max / min lo ta: 31/27


text:
E tenista, Garbiñe Muguruza, lo no ta den oktavo final dje Masters di Cincinnati. E aktual kampeon di dicho torneo a sufri mas di loke a keda spera kontra e number di 44 di mundu, despues ku e tenista ukaranes, Lesia Tsurenko, a gan’é den e partido entre nan dos ku a tuma lugá ayera.
E tenista spañó a dominá klaramente e promé set, miéntras ku den di dos e la konfia demasiado di kua a kaba kuné pèrdiendo esaki sediendo dos sùrf i bolbe tira un ‘break’ den e di tres set.
Alfinal Muguruza a kai vensí ku skor di 2-6, 6-4 i 6-4 kontra di su rival Tsurenko pa asina sera e hornada di oktavo final dje torneo di Cincinnati.


text:
Atencion: Un alerta pa biento duro y lama localmente bastante bruto ta na vigor…
Tempo pa diabierna anochi: parcialmente nubla y generalmente seco. Den marduga y mañan: levemente te parcialmente nubla cu localmente un awasero pasahero.
Temperatura:
Maximo 33 grado celsius y temperatura minimo 27 grado Celsius.
Bahada di solo:
Solo lo baha awe nochi 07:03 pm y lo sali mañan mainta 06:27 am.
Biento:
Modera te fuerte for di direccion generalmente oost; forsa 4 te 6 (20 te 50 km/ora, 11 te 27 nudo). Den dia duro, posiblemente hopi duro den rafaga; forsa 7 te 8 (51 te 64 km/ora, 28 te 35 nudo)
Situacion general di tempo:
Den proximo 24 ora un ola tropical lo pasa den area di Caribe bayendo west y lo hasi e chensnan pa awasero mas grandi den region local. Mas aleu, e diferencianan grandi di precion di aire den area di Caribe ta causa un biento fuerte den region local. di otro un banda un area di stof fini suspende den aire lo mengua visibilidad un poco durante proximo dianan.
Condicion di lama:
Olanan di lama lo ta for di direccion oost cu haltura di 5 te localmente 8 pia cu e olanan di mas halto na costanan oost, noordoost te noordwest di e isla. Ta pidi usuarionan di lama pa tene cuenta cu esaki y procede cu cautela riba lama habri.
Fenomenonan special: ningun
Tempo tropical significante: tormenta tropical Debby tabata moviendo den direccion noordoost riba awanan habri di Atlantico, na un distancia grandi di islanan azoren. debbie no ta forma peliger pa region di Caribe.
Potencial di awasero pa proximo 24 ora: 1 mm; localmente por varia
Registracion di temperatura (Celsius) y awasero (mm) den ultimo 24 ora:
Airport max 32 / min 27 / 0.0
Pronostico di tempo pa proximo fin di siman:
Parcialmente nubla cu localmente un awasero pasahero. Biento lo ta for di generalmente direccion oost y modera te fuerte; den dia duro, posiblemente tin bez hopi duro den rafaga;
temperatura max / min lo ta: 33/27


text:
Golpi fuerte contra crimen
ORANJESTAD (AAN): E siman aki, personanan cu ta envolvi den contrabando di combustible, a haya un golpi fuerte di Afpakteam Integral di Aruba.
Afpakteam conhuntamente cu varios otro instancia, manera Cuerpo Policial di Aruba, Aduana y Kustwacht, a tene razzia na diferente adres na Aruba riba Diamars anochi y a detene seis persona.
Na varios lugar a haya un cantidad bastante grandi di combustible ilegal, cual a worde tuma den beslag.
Tambe a tuma un Speedboat tipo Go-Fast y tres vehiculo cu tabata worde usa den e contrabanda aki den beslag pa Afpakteam.
Contrabanda di fuel ta prohibi pa ley. Baha combustible na canto di lama, sigur cu e meta pa bende, ta un crimen. Desde corto e importacion di combustible (otro cu na cantidad grandi) a worde prohibi. Esaki ta dirigi riba particularmente cantidadnan chikito treci abordo.
E lucha contra e importacion, deposito y benta di fuel tin prioridad halto di Ministerio Publico y Afpakteam.
E razon mas importante pa esaki ta e gran peligro cu traficacion ta trece cu ne pa personanan y propiedadnan. Den e ultimo lunanan por ehempel, a resulta cu un boto Go-Fast carga cu gasolin a pega candela riba lama grandi y a kima completamente. For di investigacion a resulta cu e fuel ta worde transporta, baha, warda y bendi den nos vecindarionan na un forma totalmente ireglamenta y insigur. Ta papia pa su mes cu si un di e lugarnan aki den un vecindario yena cu cas, pega candela, e consecuencianan lo ta hopi grave.
E di dos motibo ta pa bringa competencia unfair. Combustible ilegal ta worde bendi na un prijs mucho mas abao, loke ta haci competencia hopi dificil.
Afpakteam ta un cooperacion entre Ministerio Publico, Cuerpo Policial di Aruba, Aduana, Fiot (Fiscale inlichtingen- en opsporingsteam) di Departamento di Impuesto, FIOD (Fiscale Inlichtingen- en Opsporingsdienst), Marechaussee (KMar), Kustwacht Aruba, Meldpunt (Meldpunt Ongebruikelijke Transacties) y RST (Recherche Samenwerkingsteam) y ta traha riba combati criminalidad financiero economico. Afpakteam a start riba prome di maart. Si bo persona por tin informacion tocante señalnan di labamento di placa, anto por acerca afpakteam via e-mail na: afpakteam@kparuba.com of via tiplijn: 111-41.


text:
NOP2030
Na final di aña 2017 Minister di Enseñansa sr. dr. A.R. Lampe a encarga Departamento di Enseñansa Aruba (DEA) cu e Plan Nacional pa Enseñansa: NOP2030. Meta di e Nationaal Onderwijsplan “NOP2030” ta pa hunto cu tur stakeholder yega na un vision comun pa Enseñansa na Aruba. E producto final lo mester ta cla na december 2018.
Proceso
Pa guia e proceso NOP2030 un grupo di coordinacion a keda forma pa funcionarionan di maneho di Departamento di Enseñansa. E grupo ta haya sosten riba tereno di informacion y analisis for di Biblioteca Nacional Aruba.
Pa por yega na un vision comun a scoge pa un proceso participativo.
> Mas informacion di e proceso
FAQ
- Dicon a scoge aña 2030?
- Con lo involucra e maestro y docentenan den e proceso?
Noticia
- 10-11-2018 - Siman di Enseñansa
- 07-16-2018 - Plan Nacional di Enseñansa 2030
Info / Contact
Departamento di Enseñansa Aruba (DEA)Scroll To Top


text:
TEAM DI MEO I BAB A NA UN SNACK CHINES DEN BONAM I PA MOTIBU DI TA HOPI SUSHI
Na momentu ku e tema di MEO i BAB a yega na e restaurant a bin topa ku tur kos na tera i stof tur kaminda ku e funshonarionan a pasa man tabata manera ta abou den tera nan a freganan man i tambe no tabata tin un kassa di BAB pa por mira kon e benta di dia ta baiendo.
Personal Chines ku tabata maneha e snack no tabata tin e dokumento nan nesesario pa maneha e snack huntu kunan. Nan tabata bis ku pa motibu di atrako i ladronisia nan ta warda e dokumentonan na kas. E Team di MEO i BAB a splikanan ku maske un kopia nan por tin serka nan si ta di berdat e parti atrako i ladronsia ta berdat. Pa kolmo nan a topa ku kriatura chines di e pareha aki ku ta maneha e snack ku ta bende kuminda aki ku glijban i koi hunga den e snack manera ta na speel tuin e yu aki ta of na kresh e yu ta. I nan a splika e pareha aki ku kaminda ta bende kos esta un negoshi i pio ahinda un negoshi ku ta bende serbes i sigaria no por tin mucha ta hunga den e negoshi.
Tambe e TEAM a bai den e kushina ku ta prepara e kumindanan i topa un porkeria total di stof i tera tur kaminda den e kushina. Tambe ku kosnan pa prepara kuminda habri.
GLIJBAN PA YU HUNGA KUNE DEN E SNACK
NAN TA MUSTRA KON SUSHI NAN MAN TA KAMINDA
KARNI PRE KUSHINA PA DESPUES BAI HASA PONE DEN BAKI PLASTIK TUR SODA
KUMINDA HABRI PONE KON KU TA DEN E KUSHINA TUR NA STOF
BAKI KU SAKU KU HARIÑA DEN DJE PONE BOU DI STOF KU KAS DI ARAÑA ADEN
BAKI KU PANERMEL DEN DJE PONE BOU DI STOF KU KAS DI ARAÑA ADEN KLA PA TRAHA CUTLET ADEN
LETRIA BANTA BOU DI STOF HABRI AFO DI NAN SAKU
ZETA PA HASA BATATA I KARNI TUR PRETU I ASTA ELA PEGA MANE BREU NA E STOF


text:
Huidige artikelen
Artikelen uit april 2015
30-4-2015 - Dia 30 di juni proximo ta bira e ultimo dia pa entrega ‘verzamelloonstaat’ y ‘verzamelstaat opgaaf derden’ di aña 2014
No tin mester di haci peticion pa prolongacion di termino
Lees meer...
20-4-2015 - Servicio di caha na oficina di gobierno na Savaneta ta sigui cera
Oranjestad - Departamento di Impuesto ta participa cu e servicio di caha na oficina di gobierno na Savaneta ta sigui cera, debi na un storing den e red di comunicacion entre oficina principal y oficina di Savaneta.
E interupcion di servicio aki ta... Lees meer...
17-4-2015 - A cera servicio di caha na Savaneta pa e dia di awe 17 di april 2015
Oranjestad - Departamento di Impuesto ta participa cu na e momentonan aki mester a cera e servicio di caha na oficina di gobierno na Savaneta, debi na un storing den e red di comunicacion entre oficina principal y oficina di Savaneta.
E interupcio... Lees meer...
17-4-2015 - A cera servicio di caha na Savaneta pa e dia di awe 17 di april 2015
Oranjestad - Departamento di Impuesto ta participa cu na e momentonan aki mester a cera e servicio di caha na oficina di gobierno na Savaneta, debi na un storing den e red di comunicacion entre oficina principal y oficina di Savaneta.
E interupcio... Lees meer...


text: Zeewijk: Dialuna algo prome cu 11’or y mey di anochi, na Zeewijk, algun meter leu di e Kazerne di brandweer, un patruya di polis ta topa cu un cas completamente na candela. Mesora e ta pidi Brandweer cu hopi urgencia, mirando cu e candela tabata menasando e casnan na banda caba. Polis na e sitio a pidi brandweer cu urgencia y tambe a pidi pa mas patruya, pa asisti nan, mirando e grandura di e candela y e habitantenan di e cas na banda a cuminsa teme pa si e candela coi su cas tambe. Slachtofferhulp tambe a wordo pidi na e sitio, pa e habitante di e cas cu a perde tur su pertenencianan den e candela feros aki. E cas na banda tambe lo sufri basta daño di candela. Polis tin caminda cera y brandweer ta combatiendo e candela. Un candela feros cu di for Savaneta caba por a mira e huma cu tabata bay halto.


text:
Diabierna 9 di februari MEP ta celebra su 47 aña di existencia. 47 aña di lucha y sacrificio, 47 aña na defensa di e pueblo Arubano, pero tambe 47 aña di logronan historico pa pais Aruba. Tabata riba 9 di februari 1971 cu nos lider inmortal Betico Croes a funda e partido Movimiento Electoral di Pueblo (MEP). Desde principio caba partido MEP a pone su dilanti e ideologia social-democrata, nos structura estatal y union di henter e pueblo Arubano, sin distincion di rasa, color, religion, status social etc.
Un nucleo solido
E decisionnan tuma riba dia 9 di februari 1971 a ser ratifica durante e promer Congreso di MEP cu a tuma lugar dia 14 di februari 1971 den teatro Rialto na Playa. Durante e congreso aki, dirigentenan di e partido U.N.A. (Union Nacional Arubano) tambe tabata presente y nan a dicidi di uni nan mes na e partido recien funda MEP. MEP ta wordo considera como un partido prestigioso. Un partido cu desde su fundacion a keda un partido grandi cu un nucleo solido y esaki durante 47 aña largo, ya cu MEP despues di su promer salida cu 7 asiento nunca den e eleccionnan siguiente a yega di baha bao di 7 asiento. Den henter Reino Hulandes no tin un partido politico cu un trayectorio asina impresionante!
Tres lider exitoso
MEP ta un partido cu desde su fundacion te cu awor apenas a conoce tres lider, esta Betico Croes, Nelson Oduber y Evelyn Wever-Croes. Pa yega na un trayectorio impresionante asina ta evidente cu e partido mester a haci hopi cos grandi pa e comunidad aki. Y esey MEP a haci den un forma cu no ta laga duda atras. Durante e ultimo 47 añanan MEP a traha incansablemente pa e desaroyo di Aruba, tanto riba tereno estatal, economico, social, cultural, deportivo etc. MEP como un partido cu ideologia social democrata semper a tene na bista cu e ser humano y specialmente esnan di menos recurso mester ta central den e desaroyo aki.
Curashi y determinacion
Despues di e promer salida exitoso na 1971, un lucha tenaz a ser hiba door di MEP pa logra e ideal cu ta biba den curason di cada Arubiano, esta nos libertad, nos Status Aparte. Danki na e curashi, perseverancia y determinacion di Betico Croes hunto cu su partido MEP cu a logra pone e politiconan Antiyano y Hulandes y hasta su opositornan respeta deseo di pueblo. Pa por a yega asina leu Betico Croes mester a haci hopi sacrificio, drama sanger, sodor y lagrima pa realisa e anhelo di nos pueblo pa su libertad. Sin duda cu tabata e referendum di 25 maart 1977 y tambe e accionnan drastico di Augustus Scur 1977 cu a conduci cu Hulanda porfin a scucha e deseo di e pueblo Arubano. Den transcurso di henter e lucha, tabata partido MEP cu a percura pa nos simbolonan di union y libertad, esta nos himno y bandera, nos propio moneda, ortografia, Constitucion, Gobierno, Parlamento, Gobernador, Banco Central etc.
Logro di Status Aparte
Finalmente e deseo di Aruba a wordo cumpli durante e Conferencia di Mesa Rondo na Maart 1983 na unda nos derecho di autodeterminacion a ser reconoci pa nos sali for di Antiyas dia 1 di januari 1986 y cu nos lo bira independiente dia 1 di januari 1996 den un Man Comunidad cu Hulanda. Y dia 13 di juli 1990 ex-Premier Nelson Oduber a percura pa scrap e fecha di Independencia 1996 for di den Statuut, pero manteniendo e derecho pa bira independiente dia cu e pueblo aki den un referendum dicidi esaki den su mayoria cu aprobacion di 2/3 parti di Parlamento, cual ta un garantia solido y responsabel.
Awe cu MEP ta cumpli 47 aña, nos ta hopi orguyoso di tin un dama como lider y alaves e prome dama cu ta Minister President di pais Aruba, esta sra. Evelyn Wever-Croes. Alaves un gradicimento ta bay awe na lider fundador Betico Croes (dfm), lider honorario Nelson Oduber, lider actual Evelyn Wever-Croes, tur cu a yega di aparece riba lista, Conseho y Directiva, lidernan di bario, presidentenan, Forza Femenino Grace, HOT y votadornan cu a sostene MEP durante 47 aña largo. MEP semper di pueblo, cu pueblo y pa pueblo. Pabien!


text:
Dialuna atardi un famia a dicidi di bay cana altura di Golfweg banda di e golf course un miembro di famia a sak den otro. Ta trata di un señora di 77 aña di edad a bira malo durante e canamento y a colapse y no a reacciona mas.
Debi cu tur ambulance tabata ocupa y pabou di brug bezig cu asistencia Centro di Alarma 911 a manda brandweer y polis cu urgencia pa e sitio. Autoridad a tuma nota cu e señora benta abou no tabata hala rosea mas despues di a haya un ataca di curason. Aki e centralist a instrui personal di brandweer pa cuminsa cu CPR.
Mientras a despacha ambulancenan cu urgencia pariba, y na yegada di personal di ambulance ya caba a sinti e perosna tabata tin pulso pero debil. Mientras a traha cu e victima basta rato a bay cune abou unda polis a cera e caminda den area di L.G Smith blvd pa e ambulance yega hospital mas lihe.
Un tremendo trabou na esnan di e central di ambulance/brandweer, bomberonan y polis cu a haci CPR pa asina salba un bida. Mientras e señora mes a keda interna den ICU.


text:
ORANJESTAD (AAN): Diaranzon mainta, despues di tres aña, porfin Ministerio Publico ta cuminsa un caso penal contra un agente di Polis, kende ta worde sospecha di tabata core auto bou influencia di alcohol y a dal un mucha mata.
Despues cu e mayornan a dicidi di cuminsa un caso, Hof a dicidi cu Ministerio Publico mester cuminsa un caso penal contra e agente di Polis femenino di inicial J.V. kende ta worde sospecha di a dal Zinnia Croes cu auto cu a causa su morto.
E acusacion contra J.V. ta cu riba 13 di Maart 2015, e tabata coriendo auto bao influencia di alcohol, glasnan getint y cu velocidad. Door di esaki e no por a reacciona na tempo den Spaans Lagoenweg y a dal e mucha Zinnia Croes cu consecuencia cu e mucha a fayece.
Aparentemente door cu J.V. tabata bao influencia, e no tabatin atencion cu e mucha a cruza caminda su dilanti. E no por a kita y tampoco brake na ora.
PAKICO A TARDA?
Matutino DIARIO por a compronde cu e caso aki a haya hopi atencion den comunidad. Tabatin procedimentonan pero tabata parce cu sea mando policial of Ministerio Publico no kier a persigui e agente di Polis.
Esaki tabata un sla hopi duro pa famia y amistadnan cu no ta mira cu ta haci husticia.
HOF A ORDENA PA BIN CU CASO:
Na dado momento, mirando e tardamento, e mayornan di e victima Zinnia Croes, a dicidi di cuminsa un caso, a base articulo 15 di “Wetboek van Strafvordering”. Esaki ta un procedimento poni den ley cu ta derecho di un y tur ora ta sinti cu husticia no ta worde haci.
Tres Hues cu ta forma Hof a bay evalua e caso. Hof despues di a analisa henter e caso a dicidi cu mester haci husticia. Hof a ordena Ministerio Publico pa persigui e agente di Polis.
CASO PENAL:
Finalmente, mas cu tres aña despues di e lamentable accidente, Ministerio Publico ta cuminsa e caso penal contra e agente di Polis. Esaki no ta un caso facil. Mayornan y familiarnan porfin lo por ta satisfecho, cu despues di un lucha, ta haci husticia pa morto di nan yiu stima.
Lo ta interesante pa scucha con Ministerio Publico lo bay atende cu e caso aki. Hues lo kier sa pakico a tarda asina hopi cu e caso aki. Comunidad ta ancioso pa scucha kico lo ta e exigencia di Fiscal den e caso aki.
DIARIO lo cubri e caso y lo informa lectornan di tur loke sosode den Corte. E potret ta mustra con e Hyundai Tucson di e Polis a keda.


text:
ORANJESTAD - Un poesia dedica na Prome Minister sra Evelyn Wever-Croes. Un momento hopi bunita durante e celebracion di instalacion di nos gobierno diabierna ultimo, tabata ora cu e poeta Rosabelle Illes a presenta un poesia dedica na nos Prome Minister sra Evelyn Wever-Croes.
“Awa den biña”, un poesia dirigi na nos prome dama Prome Minister ilustrando su capacidad pa lidera y keda calmo den tempestad pa tuma e miho desicionnan y resalta. Pero tambe un poesia cu ta encurasha cada hende muher di nos pais pa kere den imaginacion sin limite.
“Awa den biña”
Pa: Rosabelle Illes
Mi tin un leve sospecho cu bo ta bay haya hopi contratiempo
Pero mirando e sapato cu bo a bisti tur tempo,
ta kico lo a bin facil pa bo?
Un poema dedica na bo persona
Ay, mesora, skirbi’e den un ora
Pero n’ ta asina asina cos ta bay
Cu bo mi no por uza metafora
Cu bo mi tin e responsabilidad di dirigi mi mes cu e mesun claridad
cu bo a expresa fo’i prome biaha cu bo a tira awa den biña
cu e mesun firmesa cu cual bo a enfrenta fronteranan anticua
“Ken tawata bo ehempel?”, mi ta puntra mi mes
Bo no a lanta den un mundo cu poder balansa entre e ser masculino y e ser femenino
pues, ki mishi abo kere den bo mes capacidad pa lidera?
Di unda bo a sali cu tanto calma asina dilant’i tempestad?
y unda bo a saca e curashi di acepta retonan desconoci?
En corto: Ken bo ta kere bo ta?
Abo, mi kier stop di yama bo “bo”, bo sa?
Mi ta desea di yama bo algo otro
Algo cu lo marca historia
Algo cu lo sacudi tur mucha muhe cu ta kere cu imaginacion tin limite
Un representacion di poder mara na compasion,
cu no lo maneha e orguyo Arubiano, sino dirigie!
Algo cu lo para como un simbolo di e energia femenino
cu lo fungi como e ehempel di tuma decision cu amor
Algo cu lo transforma curason den e compas indispensabel cu semper e tawata
Abo mi kier yama algo manera Su Excelencia
Algo manera Prome Minister di Pais Aruba
Algo manera Señora
Algo manera Meester
Algo manera Evelyna Wever-Croes
Si, esey ta zona bon:
Su Excelencia Prome Minister di Pais Aruba sra. mr. Evelyna Wever-Croes


text:
by LocoGamer | Apr 13, 2018 | XboxBungie normal ta hopi open cu nan community, tempo di Destiny 1, pero despues cu Destiny 2 a sali, nan a sera nan mes untiki tocante nan plan pa e wega, esaki a cambia te awo ora nan a reveal kico nan plan ta pa drecha e status di Destiny 2 y su community. E highlight...
by LocoGamer | Mar 22, 2018 | Playstation, Top News, XboxDespues di e Call of Duty 4: Modern Warfare’s Remastered un par di aña pasa, hopi fans a pensa cu e remaster di Modern Warfare 2 tambe lo ta na caminda. Pero te ainda nada oficial a wordo menciona di e remake aki. Awo ta parce cu cos lo cambia paso tin raport...
by LocoGamer | Feb 6, 2018 | Nintendo, PC, PlaystationActivision tin bigger plans pa Crash Bandicoot cu lo yega riba mas console cu no ta e PS4 so. Crash Bandicoot N. Sane Trilogy di aña pasa a bende hopi bon pa ta un remake di un wega di PS1 cu a release riba e PS4 so. E la bende asina bon cu e surpasa Activision su...
by LocoGamer | Feb 6, 2018 | E3 2018, Nintendo, PC, Playstation, Top News, XboxE Call of Duty game nobo di 2018 lo ta Black Ops 4 y e lo yega riba PS4, Xbox One, PC y tambe Nintendo Switch, volgens industry insider Marcus Sellars. Riba Twitter, Sellars a bisa cu e new CoD lo ta “boots on the ground” mane WW2, du no ta bay tin niun di e Advanced...
by LocoGamer | Jan 30, 2018 | PC, Playstation, XboxActivision a release e prome Live Action trailer pa e prome DLC di Call of Duty: WW2. Check e out akinan!...


text:
Chofer burachi cu a ocasiona un accidente cu hende herida na Bubali a ser deteni
Diasabra algun minuut prome cu mey anochi a drenta informe di un accidente cu hende herida banda di Yami Yami na Bubali, mesora a dirigi tanto polis como ambulans na e sitio. Na yegada di e patruya a bin compronde cu aki ta trata di un accidente cometi pa un chofer bao influencia, mesora a detene pa hibe na warda di polis na Shaba pa test como tambe a confisca e auto. Den e otro vehiculo e chofer a esulta herida, na yegada di e ambulans nan a atende e victima y a transporte pa hospital.


text:
Konferensia IPKO a finalisá na Den Haag ku firmamentu di e dokumentu di palabrashonnan final
Awe djabièrnè dia 1 di yüni 2018 den e sala di reunion Tilanus di Tweede Kamer, a finalisá e Konferensia di IPKO ku e lidernan di e delegashonnan di Kòrsou Hulanda Aruba i Sint Maarten firmando e dokumentu ku e palabrashonnan final ku a logra di hasi durante IPKO. Despues a tene un konferensia di prensa i miembronan di prensa di Kòrsou a haña e oportunidat di hasi pregunta na e panelistanan dje delegashonnan Parlamentario ariba menshoná. E siguiente konferensia di IPKO lo tuma lugá otro aña 2019 na Phillipsburgh Sint Maarten.


text:
Kiko a bai robes? Un lei ku e mesun kontenido, e diferensia ta ku dos frakshon diferente ta entregá e mesun lei pa permití pa tint glas di un vehíkulo na e parti dilanti den banda
Pa straño ku por parse riba e mesun lei dos diferente konseho di “Raad van Advies”, kiko a bai robes?
Frakshon di MFK a adoptá e inisiativa di lei relashoná ku glas di outo skur, ku Frakshon di PNP den persona di eks miembro di Parlamento sr. H. Davelaar a entregá dia 21 di yanüari 2016 pa trese un kambio den e “Wegenlandsverordening” pa asina siudadanonan por tint glas parti dilanti den banda di nan outo pa protehé interior di nan outo i tambe nan salu kontra di rayonan di solo.
E inisiativa di lei ariba menshoná a bai pa “Raad van Advies” (RvA) manera lei ta preskribí pa e konseho nesesario. Na luna di sèptèmber 2017, mirando ku PNP no tin representashon mas den Parlamento, frakshon di MFK a disidí di adoptá e inisiativa di lei aki i hasi e adaptashonnan nesesario konforme e konsehonan di RvA di fecha 21 di yüni 2016 i a entrega e inisiativa di lei aki ku nos frakshon a adoptá i adapta i entregá na Parlamento riba 12 di òktober 2017.
Den un reunion di komishon sentral riba 3 di novèmber 2017, miembronan di Parlamento a debatí riba e inisiativa di lei aki. Despues di e reunion di komishon sentral den Parlamento, RvA pa medio di un karta a mustra presidente di Parlamento riba e omishon ku su persona a kometé i ku e lei aki mester a wòrdu manda RvA di nobo, loke ta masha straño, debí ku ta konsehonan ku a bin di parti di RvA a prosesá den e inisiativa di lei. Presidente di Parlamento a sigui òrdu di RvA i riba 13 di mart 2018 a manda e inisiativa di frakshon di MFK pa RvA.
Grandi tabata e sorpresa pa frakshon di MFK ora nos a tuma nota di e konseho nobo di RvA fecha 22 di mei 2018 riba e inisiativa di lei ku a wòrdu adaptá pa MFK a base di e konsehonan ku RvA a duna riba 21 di yüni 2016 relashoná ku e inisiativa entrega dor frakshon di PNP. E úniko kambio signifikante entre e inisiativa di MFK i esun di PNP ta e porsentahe di e papel ku por wòrdu usa na glasnan dilanti den banda di un vehíkulo di 35% pa 40% ku awe finalemente nos a propone pa e ta 35%.
E konseho risibí e siman aki di RvA ta un kontradikshon kompleto di nan mes konseho emití 21 yüni 2016 riba e inisiativa di lei ku frakshon di PNP a entrega, miéntras ku e esensia adopta i entregá dor di Frakshon di MFK a keda intakto. Ku otro palabra mesun lei i mesun kontenido ta haña dos konseho diferente.
Pa Frakshon di MFK ta un sorpresa pa mira ku RvA den su konseho riba e lei a inkluí praktikamente tur e deseonan ku miembronan di koalishon a pidi durante di e reunion di komishon sentral di 3 di novèmber 2017. Miéntras ku den e konseho di RvA riba e proposishon di PNP, no a pidi tur e investigashonnan aki, awor direpente RvA ta haña den su konseho resien ku ta nesesario pa esakinan wòrdu hasi.
Ku e konseho aki di RvA no ta nesesario pa empleadonan di griffie traha un resúmen di e reunion di Parlamento, debí ku RvA a hasi esaki den su konseho kaba i inkluyendo delaster un opservashon ku miembronan ku ta sostené koalishon a trese dilanti den nan disertashonnan.
MFK den e memo ku ta kompaña e inisiativa di lei a mustra kon gran parti di estadonan na Merka ya ta permití pa hasi uso di papel di tint di 35% i ku esaki na Merka no ta krea ningun sorto di opstrukshonnan ku RvA ta trese dilanti den su konseho. I e kontinente merikano ta analisá, hasi estudio i dokumentá su desaroyonan di tal forma ku si Merka konsiderá ku tintmentu di glasnan pretu lo ta realmente peligros pa trafiko esaki nan lo tin abase di estudionan i esaki no ta e kaso, mayoria estado Merikano den lei ta permití tint glas pretu di outo.
Frakshon di MFK ta lamentá ku esaki ta e forma ku nos mester konstatá ku un identidat mas den nos kadena gubernamental “Hoge College van Staat”, esta RvA ku mester funshoná di un forma independiente i sin intervenshon polítiko, ta mustra ku nan tambe ta “verlengstuk” di gobiernu i ku RvA no por duna konseho di un forma independiente i ophetivo riba un proyekto di lei entrega dor di miembronan di Parlamento ku ta den oposishon.
Di 2 Konseho Raad van Advies riba Lei di Tint – Lv 2017-2018-086 Inisiatiefontwerplandsverordening Wijz Weg… by MFK on Scribd
Quo Vadis Kòrsou
Gerrit F. Schotte
Lider di Frakshon MFK
Kòrsou, 29 di mei 2018


text:
Mangel Halto – Diaranson merdia algo prome 1’or polis, ambulance y brandweer a bay altura di e bar na Mangel Halto, pa un accidente cu hende herida.
Na yegada polis ta constata cu tin 2 dama herida.
Ta trata di un Toyota Corolla y un Suzuki van, falta di preferencia a hunga un rol.
Un dama di edad na stuur di e Corolla a sinti su nek den e impacto y un otro dama den e Van su enkel lo a keda pega y Brandweer mester a yuda personal di ambulance sake di e auto.
Ambos persona a bay Hospitaal cu ambulance.


text:
Gas inerto
Un gas inerto ta un gas no-reaktivo ku ta wordu husá durante systhesis kímiko, analysis kemikal, of preservashon di materialnan reaktivo. Gasnan inerto ta selekta pa situashonan spesifiko kaminda nan ta funkshonalmente inerto pasobra e kosta di e gas anto purifikashon di dje ta normalmente un konsiderashon. Neon i Argon ta e gasnan inerto mas husá pa situashonan kímiko i archival.
Otro ku gasnan nobel, un gas inetro n ta nesisitamente elemental anto ta hopi biaha un gas kompondo. Manera e gasnan nobel nan tin de tendensia pa inreaktividat dor di nan parti pafó di elektron valence ku ta kompleto den tur gasnan inerto.Esaki ta un dendensia i no un regla, anto tin sierto eksepshon ku asta gasnan inerto por forma kompundo.


text:
E seleccion di Aruba den taekwondo bou guia di coach Teo Rodriguez a logra un super bon resultado den e Copa Federacion di Taekwondo na Sogamosa, Colombia. Prome pa algun dia, e seleccion di taekwondo a haya e oportunidad pa entrena cu e seleccion Colombiano di taekwondo. Nan a entrena tur dia por lo menos 2 a 3 ora y dos bez pa dia. Den e campeonato di Copa Federacion unda mas cu 1000 competidor a participa nos atletanan a bataya bon y a logra un tremendo resultado final pa Aruba.
Den e asina yama TK-3, e atleta femenina y alabes campeon Suramericano Hubenil Santiago 2017, Chiara Petrocchi a logra bringa 3 pelea unda e ta logra triunfa cu dos medaya di Oro y un medaya di Plata. Mester bisa aserca cu hopi wowo tabata riba e prospecto hubenil Arubano despues di su triunfo na Chile. E hoben Charrick Winterrdaal a logra bringa 2 peleaunda e ta logra gana dos medaya di Oro pa Aruba.Tambe nos tin Hakeem Lowe cu a bringa dos pelea y aki Hakeem tambe ta triunfa cu dos medaya di Oro. E hoben Jourde Klaber tambe ta logra gana un medaya di Oro.
Nos atleta elite y Olimpico, Monica Pimentel ta hasi su reaparicion despues cu pa basta tempo e la keda afor di competencia debi na un operacion na su man a logra gana un medaya di Plata pa Aruba. Notabel ta cu Monica no a logra bringa su di dos combate mirando cu su contrincante a lesiona. Overall mester bisa cu Aruba a gana TK-3 cu 46 punto y Colombia a keda na 30 punto. Aruba sigur por ta contento cu e resultado obteni di nos seleccion na Colombia.
Lotto, e Loteria di Aruba cu pa medio di St. Sportsubsidie Aruba cu a subsidia e biahe di e seleccion di taekwondo pa Colombia kier a manda un palabra di felicitacion na nos seleccion di taekwondo cu e trmendo resultado obteni den e campeonato Copa Federacion.
Cumprando weganan di Lotto, e Loteria di Aruba bo ta contribui na deporte riba nos isla. Meta di e fundacion ta pa organisa loteria, cambia bida di su hungadonan y na mes momento inverti den deporte local pa medio di donacionnan na e St. Sportsubsidie Aruba.


text:
Diahuebs, 30 di November 2017 tabata ultimo dia cu e vespertino di nos hermana isla Corsou, LA PRENSA tabata den circulacion. Esaki despues di casi 60 aña.
Dia 5 di April 2017, doño di LA PRENSA, Sr. Chico Jonckheer a fayece y desde e tempo ey famianan a haci tur loke tabata na nan alcance pa sigui cu e operacionnan normal, mientras cu nan tabata buscando un cumprado pa tuma e corant aki over. Pero tur esaki tabata en vano. Ademas, e situacion economico a haci cu e operacion di e corant a bira sumamente dificil.
LA PRENSA ta yama danki na e pueblo di Aruba, Bonaire y Corsou pa e respaldo, e apoyo brinda den e ultimo 59 añanan. Danki na esunnan cu a labora cu LA PRENSA, cu amor y dedicacion, pa brinda un corant na nivel cu a mantene e tres islanan aki bon informa.
LA PRENSA ARUBA
Asina tambe, otro leyenda den noticia ta cera su portanan. Cuanto di nos reporteronan di awe, no a cuminsa na LA PRENSA. Pa hopi di nos reporteronan, LA PRENSA, tabata nan scol di periodismo, caminda cu nan a siña di e trabao aki y awe te ainda, di un of otro forma, ta eherce e trabao aki.
Pueblo di Aruba ta yama LA PRENSA ayo y ta gradici’e pa a tene nos pueblo bon informa.


text:
Alonso Tromp
Alonso Tromp tabata president di Comite Olimpico Arubano di 2000 te cu 2003. Otro miembronan di e directiva tabata Marcolino (Nilo) Croes, vice-president; Nicole Hoevertsz, secretaria general; Mary Hsing, segundo secretaria; Jerry Gomez (d.f.m.) tesorero y comisarionan Richard Kelly, Michael Lopez, Igmar Davelaar y Frank Velasquez.
Sr. Tromp ta conta: loke cu mi ta corda di nos atletanan cu a participa na e Weganan Olimpico na Sydney, na Australia na 2000 ta, cu nan tabata nos miho atletanan na Aruba y kendenan cu a haya un experiencia olimpico pa competi hunto cu e grandinan of miho den mundo.
Mi mensahe den cuadro di e conmemoracion y celebracion di e 64 aña cu nos atletanan nacional ta participa na e weganan olimpico ta, cu mi ta di opinion cu Comite Olimpico Arubano ta den e bon rumbo. Mi ta corda ainda cu den nos periodo nos a start cu e comisionnan tecnico, medico, anti-doping y cu ful un plan di maneho nobo pa Comite Olimpico Arubano, den cual awo nos por mira su balor of miho bisa su frutanan.
Mi ta haya si, cu for di e presupuesto di deporte, mester reserva mas placa pa nos atletanan, si Aruba kier mira resultado di medaya den e ciclo olimpico (Odesur, CAC Games, Weganan Panamericano y Weganan Olimpico). Por ultimo mi tin un conseho pa e directiva di Comite Olimpico Arubano y e Comision di Subsidio, y esaki ta pa nan ta mas consciente cu e presupuesto mester ta mas balansa entre nos federacionnan afilia na ASU y Comite Olimpico Arubano.


text:
Recientemente nos a tuma nota di un video cu ta pasa via medionan social caminda un mama ta maltrata su yiunan. No ta prome biaha cu tin videonan asina ta circula riba rednan social.
Taskforce di Reino encarga cu derecho di mucha ta urgi pa na momento cu cualke ciudadano ricibi un tipo di mensahe of video asina, no sigui comparti’e. Nos ta conseha pa averigua, si por, procedencia di un video asina. Si e ta origina na bo pais, meld esaki na polis. Si e ta origina den exterior ‘delete’ e video y no sigui comparti’e.
E videonan aki ta causa sensacion, ta hala atencion pa actonan negativo y ta causa consternacion di forma innecesario. Algun hende por hasta bira malo y ex victimanan por bolbe rebiba abuso cu nan a experencia. Videonan asina no tin ningun balor agrega. No tin ningun motibo cu ta hustifica maltrato ni violencia.
Si den bo bisindario of famia bo ta na altura di practicanan di maltrato cu ta tuma luga, ta bon pa tuma conseho y/of meld esaki.
Abuso di mucha riba medionan social
Recientemente nos a tuma nota di un video cu ta pasa via medionan social caminda un mama ta maltrata su yiunan. No ta prome biaha cu tin videonan asina ta circula riba rednan social.


text:
Sunday, May 20, 2012
Pordon Di Picanan - segun Scritura
E doctrina tocante pordon di pica, ta un di e doctrinanan fundamental di Scritura Santo. Palabranan manera: labamento, baño, kita, etc., ta wordo usa pa yuda comprende e necesidad absoluto pa pordon di nos picanan.
Laga nos purba compara e asunto di labamento y bañamento, cu pordon di picanan. For di tierno edad nos a siña for di nos mayornan con indispensabel bañamento y labamento ta. Purba imahina pa un rato, con e lo ta si nos keda sin baña nos curpa pa dianan largo, of si nos keda bisti e mes un paña dia tras dia, etc.
Wel, amigonan stima pa nos Señor Su mes. Mescos e ta cu nos picanan den e bista di Señor nos Dios, si no no wordo pordona. Y ora nos ta papia di pordon segun Scritura, nos ta papia di kitamento of labamento completo di nos culpa di pica. Segun Scritura, ta Dios solamente por kita pica. Y El a hasi esey posibel mediante Su Unico Yiu, cu ta nos Señor y Salbador JesuCristo. Manera nos por lesa den Beibel cu no tin ni un hende husto ni sikiera uno; no tin ni un hende cu ta comprende, no tin ni un hende cu ta busca Dios. Tur a desvia; hunto nan a bira inutil; no tin un hende cu ta hasi bon, no tin ni sikiera un,.” Lesa of pidi un hende les’e pa bo den e Testamento Nobo for di e Buki di Romanonan capitulo tres y versnan 9-20.
Amigonan di tur edad, nos por gradici Señor nos Dios pa e porcion aki di Scritura Santo, pasobra esaki a wordo scirbi pa nos bon, y pa trece nos na repentimento y na fe den nos Señor y Salbador JesuCristo, Kende a carga nos picanan den Su curpa ariba e crus; pa nos libra di picanan, por biba pa husticia, pasobra ta pa medio di Su heridanan nos a wordo cura.
Amigonan di tur edad, homber y mohenan, e Palabra di Dios ta bisa nos hopi cla cu ta pa medio di fe nos ta wordo hustifica, of sea declara husto dor di Señor Su mes. P’esey nos ta lesa den e Scritura lo siguiente: “Siendo cu nos a wordo hustifica pa medio di fe, nos tin pas cu Dios pa medio di nos Señor JesuCristo, pa medio di Kende nos a haya entrada pa medio di fe den e gracia aki den cual nos ta para awor.” Dor di Scritura nos ta wordo spierta y encurasha, cu ta pa medio di fe, e pecador ta wordo hustifica of sea declara husto. Testamento Nobo ta hasi esey cla pa nos cu ta dor di fe den e Yiu di Dios solamente tin pordon di picanan, y e promesa di bida eterno. Y e promesa aki ta bini na nos for di ESUN KENDE no por gaña. ESUN di cual ta para scirbi, cu ta imposibel pa E gaña.
E doctrina di fe y e doctrina di obediencia ta bai hunto. Mescos e ta cu e doctrina di obra. Nos ta lesa un camina cu fe sin obra ta morto. Romanonan 1:5 ta bisa nos lo siguiente: “Dor di djE nos a ricibi gracia y apostolado pa trece obediencia di fe meimei di tur e paganonan pa causa di Su Nomber, den kendenan boso tambe ta e yamanan di JesuCristo. Pues, obediencia ta bini di fe y fe ta bini via tendemento di e Palabra di Dios.( Lesa sin falta Rom. 16:25-27) Aki ta unda nos ta lesa tocante e mandamento di e Dios eterno pa tur nacionnan por kere y obedece Dios. Y e obediencia aki na prome lugar ta pa kere of tin fe den Señor Jesus. Den Echunan 6:7, nos ta lesa lo siguiente: “Asina e Palabra di Dios a plama. E numero di discipelnan den Jerusalem a multiplica, y un number grandi di sacerdotenan a bira obedicido na e fe.
P’esey amigonan di tur edad aki na Aruba, Bonaire y Curaçao y na cualke parti di mundo: e boluntad di nos Tata Celestial ta pa nos obedece na fe den nos Señor y Salbador JesuCristo. Sea sigur, sea masha sigur, cu no tin salbacion den ningun otro. Pasobra ta para scirbi cu bou di cielo no tin otro nomber cu ta duna na hende pa medio di cual nos mester, of por wordo salba. Y sabi esaki: cu tardansa ta igual cu desobediencia y incredulidad.
E Spirito Santo ta spierta nos binti cuater ora pa dia den Scritura bisando: Con lo nos por scapa si nos neglisha un salbacion tanto grandi asina? E pregunta aki inspira pa e Spirito Santo di Dios, Su contesta ta: silencio, pasobra separa di fe den Señor Jesus, no tin speransa y no tin scapatorio!
Posted by Bicento & Betty Henriquez at 8:07 AM No comments:
Tuesday, May 15, 2012
E UNICO CAMINA
Posted by Bicento & Betty Henriquez at 7:07 AM No comments:
Subscribe to: Posts (Atom)